text:
MUTU 4
Kodi Yesu Khristu Ndi Ndani?
1, 2. (a) Kodi kungodziwa dzina la munthu winawake wotchuka ndiye kuti mukumudziwadi munthuyo? Fotokozani. (b) Kodi anthu ali ndi maganizo osiyanasiyana otani onena za Yesu?
PADZIKO lapansili pali anthu ambiri otchuka. Mwina inuyo mumadziwa dzina la munthu winawake wotchuka. Koma kungodziwa dzina lake sikutanthauza kuti mukumudziwa bwinobwino. N’kutheka kuti simukudziwa mbiri yake, khalidwe lake komanso kuti amachita zotani.
2 N’kutheka kuti munamvapo za Yesu Khristu, ngakhale kuti anakhala padzikoli zaka pafupifupi 2,000 zapitazo. Komatu anthu ambiri sadziwa kuti Yesu anali munthu wotani. Ena amati anali munthu wabwino chabe, ena amati anali mneneri, pamene ena amakhulupirira kuti ndi Mulungu. Koma kodi zimenezi ndi zoona?—Onani Mawu Akumapeto 12.
3. N’chifukwa chiyani muyenera kudziwa Yehova Mulungu ndi Yesu Khristu?
3 Mukufunika kumudziwa Yesu molondola chifukwa Baibulo limati: “Moyo wosatha adzaupeza akamaphunzira ndi kudziwa za inu, Mulungu yekhayo amene ali woona, ndi za Yesu Khristu, amene inu munamutuma.” (Yohane 17:3) Lembali likusonyeza kuti ngati mutadziwa Yehova ndi Yesu molondola, mukhoza kudzakhala ndi moyo wosatha m’paradaiso padziko lapansi. (Yohane 14:6) Kudziwa Yesu kungakuthandizeninso chifukwa iye ndi chitsanzo chabwino cha mmene tiyenera kukhalira ndi anthu ena. (Yohane 13:34, 35) M’mutu woyamba, tinaphunzira za Mulungu. Tsopano tiphunzira zimene Baibulo limanena zokhudza Yesu.
IFETU TAPEZA MESIYA
4. Kodi mawu akuti “Mesiya” ndi “Khristu” amatanthauza chiyani?
4 Zaka zambirimbiri Yesu asanabadwe, Baibulo linaneneratu kuti Yehova adzatumiza Mesiya, kapena kuti Khristu. Mawu akuti “Mesiya” ndi achiheberi, ndipo mawu akuti “Khristu” ndi achigiriki. Mawu awiri onsewa amatanthauza kuti Mulungu ndi amene adzasankhe Mesiya ndipo adzamupatsa udindo wapadera. Mesiya ndi amene adzakwaniritse zinthu zonse zimene Mulungu analonjeza ndipo angakuthandizeninso ngakhale panopo. Koma Yesu asanabadwe anthu ambiri ankadzifunsa kuti, ‘Kodi Mesiya ameneyu adzakhala ndani?’
5. Kodi ophunzira a Yesu ankakhulupirira kuti iye analidi Mesiya?
5 Ophunzira a Yesu sankakayikira zoti iye ndi Mesiya amene Mulungu ananeneratu kuti adzabwera. (Yohane 1:41) Mwachitsanzo, Simoni Petulo anauza Yesu kuti: “Ndinu Khristu.” (Mateyu 16:16) Kodi n’chiyani chingatithandize kutsimikizira kuti Yesu ndi Mesiya?
6. Kodi Yehova anathandiza bwanji anthu okhulupirika kuti adziwe Mesiya?
6 Zaka zambirimbiri Yesu asanabadwe, aneneri a Mulungu analemba zinthu zambiri zokhudza Mesiya, zomwe zikanathandiza anthu kumudziwa mosavuta. Kodi zimenezi zikanawathandiza bwanji? Tiyerekeze kuti mwatumidwa kupita kudepoti ya basi, komwe kumakhala anthu ambirimbiri, kuti mukachingamire munthu amene simunamuonepo. Ngati munthu wina atakufotokozerani bwino zina ndi zina zokhudza munthuyo, mukhoza kukamuzindikira mosavuta. Mofanana ndi zimenezi, Yehova anagwiritsa ntchito aneneri pofuna kudziwitsa anthu zimene Mesiya adzachite komanso zomwe zidzamuchitikire. Kukwaniritsidwa kwa maulosi onsewo kumathandiza anthu okhulupirika kudziwa kuti Yesu ndi Mesiya.
7. Kodi ndi maulosi awiri ati omwe amatsimikizira kuti Yesu ndi Mesiya?
7 Tiyeni tikambirane maulosi awiri onena za Mesiya. Choyamba, kudakali zaka 700 kuti Yesu abadwe, Mika ananeneratu kuti Mesiya adzabadwira m’tawuni yaing’ono ya Betelehemu. (Mika 5:2) Ndipo Yesu anabadwiradi kumeneko. (Mateyu 2:1, 3-9) Chachiwiri, Danieli ananeneratu kuti Mesiya adzaonekera m’chaka cha 29 C.E. (Danieli 9:25) Zimene takambiranazi ndi zitsanzo ziwiri zokha za maulosi ambirimbiri amene amatsimikizira kuti Yesu ndi Mesiya amene Mulungu ananeneratu kuti adzabwera.—Onani Mawu Akumapeto 13.
8, 9. Kodi ndi zinthu ziti zomwe zinachitika pamene Yesu ankabatizidwa zimene zimasonyeza kuti iye ndi Mesiya?
8 Yehova anapereka umboni wokwanira wotsimikizira kuti Yesu ndi Mesiya. Mulungu analonjeza Yohane M’batizi kuti adzamupatsa chizindikiro chomuthandiza kudziwa Mesiya. M’chaka cha 29 C.E., Yesu atapita kwa Yohane kuti akabatizidwe mumtsinje wa Yorodano, Yohane anaona chizindikirocho. Baibulo limanena kuti: “Atabatizidwa, nthawi yomweyo Yesu anavuuka m’madzimo. Pamenepo kumwamba kunatseguka, ndipo Yohane anaona mzimu wa Mulungu ukutsika ngati nkhunda kudzamutera. Panamvekanso mawu ochokera kumwamba onena kuti: ‘Uyu ndiye Mwana wanga wokondedwa, amene ndimakondwera naye.’” (Mateyu 3:16, 17) Yohane ataona komanso kumva zimenezi, anadziwa kuti Yesu ndi Mesiya. (Yohane 1:32-34) Patsiku limeneli, Yehova atamudzoza ndi mzimu woyera, m’pamene Yesu anakhala Mesiya, kutanthauza kuti anasankhidwa ndi Mulungu kukhala Mtsogoleri ndiponso Mfumu.—Yesaya 55:4.
9 Kukwaniritsidwa kwa maulosi a m’Baibulo, mawu amene Yehova analankhula ndiponso chizindikiro chomwe anapereka pa nthawi imene Yesu ankabatizidwa, zimatsimikizira kuti Yesu analidi Mesiya. Koma kodi Yesu anachokera kuti, nanga anali munthu wotani? Tiyeni tione zimene Baibulo limanena pa nkhani imeneyi.
KODI YESU ANACHOKERA KUTI?
10. Kodi Baibulo limaphunzitsa chiyani ponena za moyo wa Yesu asanabwere padziko lapansi?
10 Baibulo limanena kuti Yesu anakhala ndi moyo kumwamba kwa zaka zambiri asanabwere padziko lapansi pano. Mika ananena kuti Mesiya “wakhala alipo kuyambira nthawi zoyambirira.” (Mika 5:2) Yesu ananenanso yekha maulendo angapo kuti ankakhala kumwamba asanabwere padziko lapansi pano. (Werengani Yohane 3:13; 6:38; 62; 17:4, 5.) Yesu ankagwirizana kwambiri ndi Yehova kuyambira adakali kumwamba.
11. N’chifukwa chiyani Yesu ali Mwana wapadera kwambiri wa Yehova?
11 Yesu ndi Mwana wapadera kwambiri wa Yehova. Izi zili choncho chifukwa Mulungu anamulenga asanalenge angelo, anthu komanso zinthu zina zonse. N’chifukwa chake Yesu amatchedwa “woyamba kubadwa wa chilengedwe chonse.” * (Akolose 1:15) Pali chifukwa chinanso chimene chimapangitsa Yesu kukhala wapadera kwa Yehova. Chifukwa chake n’choti ndi Yesu yekha amene analengedwa ndi Mulungu mwiniwake osagwiritsira ntchito winawake. N’chifukwa chake amatchedwa kuti ndi “Mwana wake wobadwa yekha.” (Yohane 3:16) Ndi Yesu yekhanso amene Mulungu anagwiritsa ntchito polenga zinthu zina zonse. (Akolose 1:16) Komanso ndi Yesu yekha amene amatchedwa “Mawu,” chifukwa Yehova ankamugwiritsa ntchito popereka mauthenga ndi malangizo kwa angelo ndi anthu.—Yohane 1:14.
12. Kodi tikudziwa bwanji kuti Yesu si wofanana ndi Mulungu?
12 Anthu ena amakhulupirira kuti Yesu ndi Mulungu ndi munthu mmodzi. Komatu Baibulo silinena zimenezi. Baibulo limanena kuti Yesu anachita kulengedwa, kutanthauza kuti poyamba kunalibe. Koma Yehova, yemwe analenga zinthu zonse, wakhala alipo kuyambira kalekale. (Salimo 90:2) Yesu sanayambe waganizapo zofuna kukhala wofanana ndi Mulungu. Baibulo limanena momveka bwino kuti Atate ndi wamkulu kuposa Mwana. (Werengani Yohane 14:28; 1 Akorinto 11:3.) Yehova yekha ndi amene ali “Mulungu Wamphamvuyonse.” (Genesis 17:1) Iye ndi wamkulu komanso wamphamvu kuposa wina aliyense.—Onani Mawu Akumapeto 14.
13. N’chifukwa chiyani Baibulo limanena kuti Yesu ndi “chifaniziro cha Mulungu wosaonekayo”?
13 Yehova ndi Mwana wake, Yesu, ankagwira ntchito limodzi mogwirizana kwa zaka mabiliyoni ambirimbiri zinthu zakumwamba ndiponso padziko lapansi zisanalengedwe. Iwo ayenera kuti ankakondana kwambiri. (Yohane 3:35; 14:31) Yesu ankatsanzira kwambiri makhalidwe a atate wake moti Baibulo limamutchula kuti ndi “chifaniziro cha Mulungu wosaonekayo.”—Akolose 1:15.
14. Kodi zinatheka bwanji kuti Mwana wapadera wa Yehova abadwe ngati munthu?
14 Mwana wapadera wa Yehovayu analolera kuchoka kumwamba n’kudzabadwa padziko lapansi ngati munthu. Kodi zimenezi zinatheka bwanji? Yehova anapanga zinthu zodabwitsa chifukwa anasamutsa moyo wa Mwana wake kuchoka kumwamba n’kuuika m’mimba mwa namwali wina, dzina lake Mariya. Panalibe mwamuna amene anagona naye. Zimenezi zinachititsa kuti Mariya abereke mwana wopanda uchimo, ndipo anam’patsa dzina lakuti Yesu.—Luka 1:30-35.
KODI YESU ANALI MUNTHU WOTANI?
15. Kodi n’chiyani chingatithandize kumudziwa bwino Yehova?
15 Mukhoza kudziwa zinthu zimene Yesu ankachita ndiponso makhalidwe ake ngati mutawerenga mabuku a Mateyu, Maliko, Luka ndi Yohane. Popeza Yesu ali ndi makhalidwe ofanana ndi a Atate wake, zimene mungawerengezo zingakuthandizeni kuti mumudziwe bwino Yehova. N’chifukwa chake Yesu ananena kuti: “Amene waona ine waonanso Atate.”—Yohane 14:9.
16. Kodi Yesu ankaphunzitsa za chiyani? Nanga zomwe ankaphunzitsazo ankazitenga kuti?
16 Anthu ambiri ankamutchula Yesu kuti “Mphunzitsi.” (Yohane 1:38; 13:13) Chimodzi mwa zinthu zofunika kwambiri zimene ankaphunzitsa chinali “uthenga wabwino wa ufumu.” Kodi Ufumu umenewu ndi uti? Ndi boma la Mulungu lakumwamba limene lizidzalamulira dziko lonse lapansi ndipo lidzabweretsa madalitso ambiri kwa anthu amene amamvera Mulungu. (Mateyu 4:23) Zinthu zonse zimene Yesu ankaphunzitsa zinkachokera kwa Yehova. Iye anati: “Zimene ine ndimaphunzitsa si zanga ayi, koma ndi za amene anandituma.” (Yohane 7:16) Yesu ankadziwa kuti Yehova akufuna kuti anthu amve uthenga wabwino woti Ufumu wa Mulungu udzalamulira dziko lonse lapansi.
17. Kodi Yesu ankaphunzitsa kuti? Nanga n’chifukwa chiyani ankadzipereka kwambiri pophunzitsa ena?
17 Kodi Yesu ankaphunzitsa kuti? Kulikonse kumene kunkapezeka anthu. Ankaphunzitsa m’mizinda, m’midzi, m’misika, m’malo opemphereramo ndiponso m’nyumba za anthu. Sankayembekezera kuti anthu abwere okha kumene iye ali. Nthawi zambiri iyeyo ndi amene ankapita kumene kuli anthuwo. (Maliko 6:56; Luka 19:5, 6) Nthawi zonse Yesu ankamvera Atate wake moti ankadzipereka kwambiri pogwira ntchito yophunzitsa anthu chifukwa ankadziwa kuti ndi zimene Mulungu akufuna kuti azichita. (Yohane 8:28, 29) Koma palinso chifukwa china chimene chinkachititsa Yesu kuti azilalikira. Iye ankamvera chisoni anthu. (Werengani Mateyu 9:35, 36.) Yesu ankaona kuti atsogoleri achipembedzo sankaphunzitsa anthu awo zinthu zoona zokhudza Mulungu ndiponso Ufumu wake. Choncho iye ankafunitsitsa kuthandiza anthu ambiri kuti amve uthenga wabwino.
18. Kodi ndi makhalidwe ati a Yesu omwe amakusangalatsani kwambiri?
18 Yesu anali munthu wachikondi komanso woganizira ena. Anali wokoma mtima komanso wochezeka, moti ngakhale ana ankamukonda. (Maliko 10:13-16) Yesu sankachita zinthu mokondera, moti ankadana ndi katangale ndiponso zinthu zopanda chilungamo. (Mateyu 21:12, 13) Pa nthawi imeneyo akazi analibe ufulu wambiri ndipo sankalemekezedwa. Koma Yesu ankawalemekeza kwambiri. (Yohane 4:9, 27) Yesu analinso wodzichepetsa kwambiri. Mwachitsanzo, tsiku lina anasambitsa mapazi a ophunzira ake ndipo ntchito imeneyi nthawi zambiri inkagwiridwa ndi wantchito wamba.—Yohane 13:2-5, 12-17.
19. Kodi ndi chitsanzo chiti chomwe chikusonyeza kuti Yesu ankadziwa zomwe anthu amafunikira ndiponso ankafunitsitsa kuwathandiza?
19 Yesu ankadziwa zomwe anthu amafunikira ndipo ankafunitsitsa kuwathandiza. Iye anasonyeza zimenezi pamene anagwiritsa ntchito mphamvu zimene Mulungu anam’patsa pochiritsa anthu odwala. (Mateyu 14:14) Mwachitsanzo, munthu wina wakhate anabwera kwa Yesu n’kunena kuti: “Ngati mukufuna, mukhoza kundiyeretsa.” Yesu anakhudzidwa kwambiri poganizira ululu umene munthuyo ankamva. Chifukwa chomumvera chisoni, iye anatambasula dzanja lake n’kumugwira, kenako anamuuza kuti: “Ndikufuna. Khala woyera.” Nthawi yomweyo munthu wodwalayo anachira. (Maliko 1:40-42) Kodi mukuganiza kuti munthuyu anamva bwanji atachiritsidwa?
ANALI WOKHULUPIRIKA KWA ATATE WAKE MOYO WAKE WONSE
20, 21. Kodi Yesu anasonyeza bwanji kuti ndi chitsanzo chabwino pa nkhani yokhala wokhulupirika kwa Mulungu?
20 Yesu anapereka chitsanzo chabwino pa nkhani yokhala wokhulupirika kwa Mulungu. Iye anakhalabe wokhulupirika kwa Atate wake ngakhale pamene adani ake ankamutsutsa komanso kumuzunza. Mwachitsanzo iye sanakopeke pamene Satana ankayesetsa kumunyengerera. (Mateyu 4:1-11) Pa nthawi ina, abale ake ena sankakhulupirira kuti iye ndi Mesiya ndipo ankamunena kuti “wachita misala,” koma iye anapitirizabe kugwira ntchito imene Mulungu anam’patsa. (Maliko 3:21) Pamene adani ake ankamuchitira zinthu zankhanza, Yesu anakhalabe wokhulupirika kwa Mulungu ndipo sanabwezere.—1 Petulo 2:21-23.
21 Yesu anakhalabe wokhulupirika ngakhale pamene adani ake ankamuzunza mpaka kumupha mwankhanza. (Werengani Afilipi 2:8.) Taganizirani zimene zinamuchitikira tsiku limene anaphedwa. Anamangidwa, anthu ankamunenera zinthu zabodza, oweruza achinyengo anamugamula kuti ndi wolakwa, anthu ambirimbiri ankamuseka ndiponso asilikali anamuzunza kenako n’kumukhomerera pamtengo. Ndipo pamene ankamwalira anafuula kuti: “Ndakwaniritsa chifuniro chanu!” (Yohane 19:30) Patapita masiku atatu, Yehova anamuukitsa ndipo anakhalanso mzimu ngati mmene analili poyamba. (1 Petulo 3:18) Patapita milungu ingapo, Yesu anabwerera kumwamba ndipo “anakhala pansi kudzanja lamanja la Mulungu” kuyembekezera kuti Mulungu am’patse Ufumu.—Aheberi 10:12, 13.
22. Kodi tili ndi mwayi wotani chifukwa choti Yesu anakhalabe wokhulupirika kwa Atate wake?
22 Chifukwa choti Yesu anakhalabe wokhulupirika kwa Atate wake, panopa tili ndi mwayi wodzakhala ndi moyo wosatha m’paradaiso monga mmene Yehova ankafunira. M’mutu wotsatira tikambirana mmene imfa ya Yesu inathandizira kuti zimenezi zikhale zotheka.
^ ndime 11 Yehova amatchedwa Atate chifukwa ndi Mlengi. (Yesaya 64:8) Yesu amatchedwa Mwana wa Mulungu chifukwa analengedwa ndi Yehova. Angelo ndiponso anthu amatchedwanso ana a Mulungu.—Yobu 1:6; Luka 3:38.


c: text/html

text:
Yehova Amadalitsa Anthu Opereka ndi Mtima Wonse
YEHOVA watilemekeza kwambiri potipatsa ufulu wosankha. Iye amadalitsa kwambiri anthu amene amagwiritsa ntchito bwino ufuluwu. Iwo amagwiritsa ntchito zinthu zawo pomutumikira, pothandiza kuti dzina lake liyeretsedwe komanso pochita zinthu mogwirizana ndi cholinga chake. Yehova safuna kuti tizingomumvera chifukwa cha mantha kapena kunyengereredwa. Iye amafuna kuti tizidzipereka chifukwa chomukonda komanso kuyamikira zimene watichitira.
Mwachitsanzo, Aisiraeli ali m’chipululu cha Sinai, Yehova anawauza kuti amange chihema kuti azimulambiramo. Anati: “Nonse mupereke zopereka kwa Yehova. Aliyense amene ali ndi mtima wofunitsitsa apereke kwa Yehova.” (Eks. 35:5) Mwisiraeli aliyense anayenera kupereka zimene akanakwanitsa. Kaya zoperekazo zinali zochepa kapena zambiri, zikanathandiza pa ntchitoyi. Kodi Aisiraeliwo anatani?
“Aliyense amene anali ndi mtima wofunitsitsa” anapereka zinthu zake. Anthu anabweretsa zinthu monga ndolo, mphete, golide, siliva, mkuwa, ulusi, nsalu, ubweya wa mbuzi, zikopa za nkhosa, zikopa za akatumbu, matabwa a mthethe, miyala yamtengo wapatali ndiponso mafuta. Zinthu zimene anaperekazo “zinali zokwanira pa ntchito yonse yoyenera kuchitika, ndipo zinaposanso zinthu zofunikira pa ntchitoyo.”—Eks. 35:21-24, 27-29; 36:7.
Chimene chinasangalatsa kwambiri Yehova si kuchuluka kwa zinthuzo koma mtima wofunitsitsa umene operekawo anali nawo. Iwo anagwiritsanso ntchito nthawi yawo ndi mphamvu zawo pa ntchitoyi. Baibulo limati: “Akazi onse aluso anawomba nsalu ndi manja awo.” Limanenanso kuti: “Akazi onse aluso amene anali ndi mtima wofunitsitsa anawomba nsalu za ubweya wa mbuzi.” Yehova anathandizanso Bezaleli kuti “akhale wanzeru, wozindikira, wodziwa zinthu, ndi kuti akhale mmisiri waluso pa ntchito ina iliyonse.” Tingati Yehova anapatsa Bezaleli ndi Oholiabu luso limene linkafunika kuti ntchito yonseyo itheke.—Eks. 35:25, 26, 30-35.
Pamene Yehova ankapempha Aisiraeli kuti apereke zinthu zawo, ankadziwa kuti aliyense amene ali ndi “mtima wofunitsitsa” adzathandiza pa ntchito yokhudza kulambirayo. Iwo atapereka, Yehova anawadalitsa kwambiri powatsogolera komanso kuwathandiza kukhala osangalala. Nkhaniyi ikusonyeza kuti Yehova amadalitsa atumiki ake ngati apereka zinthu ndi mtima wonse. Izi zimachititsa kuti pasasowe zinthu kapena anthu aluso othandiza kuti cholinga chake chikwaniritsidwe. (Sal. 34:9) Yehova adzakudalitsaninso mukamadzipereka ndi mtima wonse pomutumikira.

robotstxt: allowed

filter: keep


text:
Boma kulengeza imfa ya Katolika
Mu video mu Portuguese ife kumvetsa papa!
Kodi ndi osautsa mu kanemayu ndi kuti papa poyera kukana Yesu Khristu.
Papa poyera ananena kuti mfundo yakuti Yesu Khristu anapachikidwa ndi kulephera ….!
Tsopano uwu si kulephera chifukwa Khristu Anadziwa kuti akapachikidwe ndipo ngakhale anauza Petulo kuti tambala asanalire udzandikana Ine katatu ….!
Yesu ankadziwa kuchokera pachiyambi cha ulaliki iye adzayamba pa mtanda.
Koma iye anavomera nsembe moyo wake kupulumutsa miyoyo yathu chifukwa munthu ndi wodetsedwa ndipo nsodzi palibe chodetsedwa, sakhoza kulowa Ufumu wa Kumwamba.
Kudzera m’mwazi wa Khristu pamtanda kuti ife taomboledwa!
Papa kunena kuti Yesu Khristu monga losavuta mneneri anati ISLAM, chodzaza ndi zolinga zabwino koma analephera chifukwa iye anafa pamtanda ….!
Kudza kwa Mkhristu ndemanga zoterozo ndi osafunika chikhulupiriro chake, koma kwa Papa, mawu awa ali boma kulengeza imfa ya Catholic Church ananenapo kuti pansi pa phokoso la kuwomba m’manja mu New York .
Pakuti Papa Yesu Khristu sanali mwana wa Mulungu (Mulungu anapanga munthu monga ife kuphunzitsa Uthenga Wabwino) koma munthu ngati ena ndi mphatso ya uneneri amene anafa pamtanda ….!
The pang’ono quips la Papa onse misomali kuti chomera pa polumikizira dzanja ndi mapazi a Yesu Khristu pa Mtanda.
Ndi mawu otsiriza a Papa, tikhoza mwalamulo kuti Mpingo wa Katolika mwalamulo akufa pansi pa phokoso la kuwomba m’manja ku New York September 25, 2015 pa St Patrick wa Cathedral.
Pempherani kosalekeza wanga wokondedwa Abale ndi Alongo kubweranso kwa Dziko la Ambuye wathu Yesu Khristu monga ife tiri mwalamulo yekha ndipo uona zoopsa tsopano.
Mulungu akudalitseni inu
Victor


text:
Yehova Amadalitsa Anthu Okhulupirika
“Mukhale otsanzira anthu amene, mwa chikhulupiriro ndi kuleza mtima, akulandira zinthu zimene Mulungu analonjeza monga cholowa chawo.”—AHEB. 6:12.
NYIMBO: 86, 54
1, 2. Kodi n’chiyani chinachitikira Yefita ndi mwana wake?
PA NTHAWI ina Yefita atapita kunkhondo mwana wake wamkazi ankangoyembekezera kuti bambo akewo abwerako liti. Kenako mwanayo anawaona akubwera ndipo anasangalala kwambiri chifukwa iwo anapambana pa nkhondoyo. Nthawi yomweyo ananyamuka kukawachingamira akuvina. Koma bambo akewo atamuona anayamba kung’amba zovala zawo n’kunena kuti: “Kalanga ine mwana wanga! Wandiweramitsa ndi chisoni.” Kenako Yefita ananena mawu osonyeza kuti tsogolo la mwana wakeyo lisinthiratu. Koma mwanayo anasonyeza kuti anali ndi chikhulupiriro cholimba chifukwa anauza bambo akewo kuti atsatire zimene analonjeza Mulungu. Iye ankakhulupirira kuti zonse zimene Yehova anganene ndi zoyenera kwa iyeyo. (Ower. 11:34-37) Zimene anachitazi zinasangalatsa kwambiri Yefita chifukwa anadziwa kuti Yehova awadalitsa.
2 Yefita komanso mwana wake ankakhulupirira kwambiri Yehova ngakhale pa nthawi yovuta. Iwo ankaona kuti chofunika kwambiri ndi kusangalatsa Mulungu.
3. Kodi zimene Yefita ndi mwana wake anachita zingatithandize bwanji?
3 Kukhala ndi chikhulupiriro cholimba si kophweka. Pamafunika “kumenya mwamphamvu nkhondo yachikhulupiriro.” (Yuda 3) Yefita ndi mwana wake anakhalabe okhulupirika kwa Yehova. Tiyeni tikambirane mavuto amene iwo anakumana nawo. Izi zitithandiza kuti nafenso tikhale ndi chikhulupiriro cholimba.
ANAKHALABE OKHULUPIRIKA M’DZIKO LOIPA
4, 5. (a) Kodi Yehova anapereka lamulo liti kwa Aisiraeli pamene ankalowa m’Dziko Lolonjezedwa? (b) Malinga ndi Salimo 106, kodi kusamvera kwa Aisiraeli kunabweretsa mavuto otani?
4 Yefita ndi mwana wake ankaona mavuto amene anabwera chifukwa choti Aisiraeli anasiya Yehova. M’mbuyomo, Aisiraeli anauzidwa kuti awononge anthu onse osalambira Yehova amene ankakhala m’Dziko Lolonjezedwa. (Deut. 7:1-4) Koma iwo sanachite zimenezi ndipo anayamba kulambira mafano komanso kutengera makhalidwe oipa a Akanani.
5 Izi zinakwiyitsa kwambiri Yehova ndipo anasiya kuwateteza. (Ower. 2:1-3, 11-15; Sal. 106:40-43) Pa nthawiyi, zinali zovuta kuti mabanja oopa Mulungu akhalebe okhulupirika. Koma Baibulo limasonyeza kuti panali anthu ena okhulupirika amene ankasangalatsa Mulungu. Anthu ake ndi monga Elikana, Hana, Samueli ndiponso Yefita ndi mwana wake.—1 Sam. 1:20-28; 2:26.
6. Kodi masiku ano anthu amakonda chiyani, nanga ifeyo tiyenera kuchita chiyani?
6 Anthu ambiri m’dzikoli amachita zinthu ngati Akanani akale ndipo amakonda chiwerewere komanso chuma. Koma mofanana ndi Aisiraeli, Yehova watipatsa malangizo oti azititeteza. Choncho tiyenera kupewa zinthu zolakwika zimene Aisiraeli ankachita. (1 Akor. 10:6-11) Komanso tiyenera kusamala kuti tisayambe kuchita zinthu ngati Akanani. (Aroma 12:2) Kodi inuyo mukuyesetsa kuchita zimenezi?
ANAKHALABE WOKHULUPIRIKA ATAKUMANA NDI MAVUTO
7. (a) Kodi anthu anamuchitira zotani Yefita? (b) Kodi Yefita anatani?
7 M’masiku a Yefita, kusamvera kwa Aisiraeli kunachititsa kuti akhale akapolo a Afilisiti komanso Aamoni. (Ower. 10:7, 8) Kuwonjezera pamenepa, Yefita ankavutitsidwa ndi anthu amene ankatsogolera Aisiraeli komanso abale ake. Mwachitsanzo, abale ake ena anamuthamangitsa chifukwa choti anali mwana wa mayi wina. Anati sankayenera kulandira cholowa ngati mwana woyamba kubadwa. (Ower. 11:1-3) Yefita sanalole kuti zochita za abale akewa zimusokoneze. Tikutero chifukwa atapemphedwa kuti akathandize abale akewo, anapita mosanyinyirika. (Ower. 11:4-11) Kodi n’chiyani chinathandiza Yefita kuti achite zonsezi bwinobwino?
8, 9. (a) Kodi ndi mfundo ziti za m’Chilamulo zimene zinamuthandiza Yefita? (b) Kodi Yefita ankaona kuti chofunika kwambiri n’chiyani?
8 N’zoona kuti Yefita anali msilikali wamphamvu, koma ankaphunziranso zimene Mulungu anachitira anthu ake. Iye ankadziwa bwino mbiri ya Aisiraeli ndipo ankazindikira zinthu zoyenera ndi zosayenera pamaso pa Yehova. (Ower. 11:12-27) Yefita akamasankha zochita ankatsatira mfundo za m’Chilamulo. Ankadziwa kuti Yehova amafuna kuti anthu ake azikondana osati kusungirana zifukwa. Chilamulo chinkanena kuti munthu ayenera kuthandiza anzake ngakhalenso anthu amene amadana naye.
9 Yefita ayenera kuti ankaganizira chitsanzo cha anthu ngati Yosefe. Paja Yosefe anathandiza abale ake ngakhale kuti ‘ankadana naye.’ (Gen. 37:4; 45:4, 5) Kuganizira zimenezi kunathandiza Yefita kuti achite zinthu zosangalatsa Yehova. Zimene abale ake anamuchitira ziyenera kuti zinamuwawa kwambiri, komabe sizinamulepheretse kutumikira Yehova komanso anthu ake. (Ower. 11:9) Iye ankaona kuti kumenya nkhondo poyeretsa dzina la Yehova n’kofunika kwambiri kusiyana ndi kulimbana ndi abale akewo. Ankafunitsitsa kukhala wokhulupirika kwa Yehova ndipo zotsatira zake zinali zabwino kwa iyeyo komanso kwa anthu ena.—Aheb. 11:32, 33.
10. Kodi mfundo za m’Baibulo zingatithandize bwanji pamene ena atilakwira?
10 Kodi tikuphunzira chiyani pa zimene Yefita anachita? Mwina pali Mkhristu wina amene anakulakwirani kapena kukukhumudwitsani. Ngati ndi choncho, musalole kuti nkhani imeneyo ikulepheretseni kusonkhana kapena kutumikira Yehova limodzi ndi mpingo. Potengera chitsanzo cha Yefita, tizitsatira mfundo za Yehova n’kumachitabe zabwino ngakhale titakumana ndi mavuto.—Aroma 12:20, 21; Akol. 3:13.
MUNTHU WODZIPEREKA AMASONYEZA KUTI ALI NDI CHIKHULUPIRIRO
11, 12. Kodi Yefita analonjeza chiyani kwa Yehova, nanga zimene analonjezazo zinkatanthauza chiyani?
11 Yefita ankadziwa kuti akufunika thandizo la Yehova kuti apulumutse Aisiraeli m’manja mwa Aamoni. Iye analonjeza Yehova kuti: ‘Ndidzapereka aliyense amene adzatuluke m’nyumba yanga kudzandichingamira pamene ndikubwera mwamtendere kuchokera kwa ana a Amoni. Ndidzam’pereka monga nsembe yopsereza.’ (Ower. 11:30, 31) Kodi pamenepa ankatanthauza chiyani?
12 Yehova amadana ndi kupha anthu n’cholinga choti aperekedwe nsembe. Choncho Yefita sankafuna kupha aliyense n’kumupereka nsembe. (Deut. 18:9, 10) Aisiraeli analamulidwa kuti azipereka nyama yathunthu ngati nsembe yopsereza. Choncho Yefita ankatanthauza kuti munthu amene adzamuchingamireyo adzatumikira pachihema cha Yehova kwa moyo wake wonse. Yehova anamva pemphero la Yefita ndipo anamuthandiza kugonjetsa adani ake onse. (Ower. 11:32, 33) Koma kodi Yefita akanapereka ndani kuti akhale ngati “nsembe yopsereza”?
13, 14. Kodi mawu a pa Oweruza 11:35 akusonyeza bwanji kuti Yefita anali ndi chikhulupiriro cholimba?
13 M’ndime yoyamba ija tanena kuti pamene Yefita ankabwera, mwana wake wamkazi ndi amene anamuchingamira. Apa tsopano zinthu zinavuta chifukwa mwana wake anali yekhayo. Ndiye kodi Yefita anatani? Kodi anaperekadi mwana wakeyu kuti akatumikire pachihema moyo wake wonse?
14 Apanso Yefita anagwiritsa ntchito mfundo za m’Baibulo kuti adziwe zoyenera kuchita. Mwina anakumbukira lemba la Ekisodo 23:19. Lembali limati tiyenera kupereka kwa Yehova zinthu zabwino koposa. Komanso Chilamulo chinkati: “Munthu akalonjeza kwa Yehova, . . . asalephere kukwaniritsa mawu ake. Achite malinga ndi mawu onse otuluka pakamwa pake.” (Num. 30:2) Mofanana ndi Hana amene anakhalaponso m’nthawi yake, Yefita ankafunika kuchita zimene analonjeza ngakhale kuti zinali zovuta kwa iye komanso mwana wakeyo. Paja Yefita analibe mwana wina. Choncho ankayembekezera kuti mwana wakeyu ndi amene adzatenge dzina lake komanso kulandira cholowa cha banja lawo. (Ower. 11:34) Ngakhale zinali choncho, Yefita ananena kuti: “Ndatsegula pakamwa panga pamaso pa Yehova, ndipo sindingathe kubweza mawu anga.” (Ower. 11:35) Yehova anasangalala kwambiri ndi zimene Yefita anachita ndipo anamudalitsa. Kodi nanunso mungathe kuchita zimene Yefita anachitazi?
15. Kodi ambirife tinalonjeza chiyani kwa Mulungu, nanga tingasonyeze bwanji kuti ndife okhulupirika?
15 Pamene tinkadzipereka kwa Yehova tinamulonjeza kuti tizichita zonse zimene akufuna. Tinkadziwa kuti tiyenera kudzimana zinthu zina kuti tikwanitse kuchita zimenezi. Ngakhale zili choncho, nthawi zina zimakhala zovuta ngati tapemphedwa kuchita zinthu zimene sitinkaganiza kuti tingachite. Komabe tikamalolera timasonyeza kuti ndife okhulupirika kwa Yehova. Ndipotu zotsatira zake zimakhala zabwino chifukwa Yehova amatidalitsa kwambiri. (Mal. 3:10) Tsopano tiyeni tikambirane chitsanzo cha mwana wa Yefita.
16. Kodi mwana wa Yefita anatani atadziwa kuti bambo ake analonjeza kuti iyeyo azikatumikira pachihema? (Onani chithunzi patsamba 5.)
16 Lonjezo la Yefita linali losiyana ndi la Hana. Hana anapereka Samueli kuti azikatumikira pachihema monga Mnaziri. (1 Sam. 1:11) Anaziri ankatha kukwatira komanso kukhala ndi ana. Koma mwana wa Yefita sakanakwatiwa kapena kukhala ndi ana chifukwa anali ngati “nsembe yopsereza.” (Ower. 11:37-40) Sizinali zophweka kuti mwana wa Yefita alolere zimene bambo ake analonjeza kwa Mulungu. Popeza bambo ake anali mtsogoleri wa Isiraeli komanso wodziwa kumenya nkhondo, mtsikanayu akanatha kukwatiwa ndi mwamuna wabwino kwambiri. Koma m’malomwake, anayenera kukhala wantchito wamba n’kumatumikira pachihema. Kodi mwana wa Yefitayu anatani? Iye anasonyeza kuti ankaona kuti kutumikira Yehova n’kofunika ndipo anati: “Bambo, ngati mwatsegula pakamwa panu pamaso pa Yehova, ndichitireni mogwirizana ndi zimene zatuluka pakamwa panu.” (Ower. 11:36) Mtsikanayu analolera kuti asakwatiwe ndiponso kuti asakhale ndi ana n’cholinga choti azitumikira Yehova. Kodi ifeyo tingamutsanzire bwanji?
17. (a) Kodi tingatsanzire bwanji chikhulupiriro cha Yefita ndi mwana wake? (b) Kodi lemba la Aheberi 6:10-12, likutilimbikitsa bwanji kukhala odzipereka?
17 Masiku anonso, abale ndi alongo achinyamata amalolera kuti asalowe m’banja kapena asakhale ndi ana kuti azichita zambiri potumikira Yehova. Palinso achikulire ena amene amadzipereka kwambiri. Amalolera kusiya ana ndi zidzukulu kuti agwire ntchito zomangamanga, alowe Sukulu ya Akhristu Olalikira za Ufumu kapena akalalikire kudera lina. Pa nthawi yoitanira anthu ku Chikumbutso abale ndi alongo enanso amayesetsa kuti akhale ndi nthawi yambiri yogawira nawo timapepala. Yehova amasangalala akamaona zonsezi ndipo sadzaiwala ntchito yawo komanso chikondi chimene amachisonyeza. (Werengani Aheberi 6:10-12.) Kodi nanunso mukhoza kuwonjezera zimene mumachita potumikira Yehova?
ZIMENE TIKUPHUNZIRAPO
18, 19. Kodi Yefita ndi mwana wake anachita chiyani, nanga tingawatsanzire bwanji?
18 Yefita anakumana ndi mavuto ambiri pa moyo wake koma ankasankha zinthu mogwirizana ndi maganizo a Yehova. Iye sankatengera zochita za anthu ena ndipo anakhalabe wokhulupirika ngakhale kuti anthu ena ankamuchitira zoipa. Popeza Yefita ndi mwana wake anadzipereka kwambiri potumikira Yehova, anadalitsidwa kwambiri. Iwo ankatsatira mfundo za Yehova pa nthawi imene anthu ambiri ankazinyalanyaza.
19 Baibulo limatilimbikitsa kuti tizitsanzira “anthu amene, mwa chikhulupiriro ndi kuleza mtima, akulandira zinthu zimene Mulungu analonjeza.” (Aheb. 6:12) Tiyeni tiziyesetsa kutsanzira Yefita ndi mwana wake. Tikatero tidzaona umboni wakuti Yehova amadalitsa anthu okhulupirika.


text:
TSANZIRANI CHIKHULUPIRIRO CHAWO | DAVIDE
“Yehova Ndiye Mwini Nkhondo”
DAVIDE anadzipanikiza kudutsana ndi chigulu cha asilikali amene ankathawa kuchoka m’malo awo omenyera nkhondo. Asilikaliwo ankachita kuonekeratu kuti ali ndi mantha kwambiri. Kodi n’chiyani chinawachititsa mantha choncho? Davide ayenera kuti ankamva asilikaliwo akutchula mwamantha dzina la munthu winawake. Kenako anaona munthuyo ataima m’chigwa ndipo anadabwa chifukwa anali asanaonepo munthu wamkulu komanso wamtali choncho.
Munthuyo anali Goliyati ndipo Davide atangomuona anadziwa chifukwa chake asilikali ankamuopa. Anali wamkulu mwachilendo. Ngakhale akapanda kuvala zovala zankhondo, Goliyati ayenera kuti ankalemera kuposa kulemera kwa anthu awiri akuluakulu. Koma anali atanyamula zida zoopsa ndipo anali msilikali wamphamvu komanso waluso pa nkhondo. Kenako Goliyati anafuula mawu oderera Aisiraeli. Taganizirani mphamvu ya mawu ake pamene ankanyoza asilikali a Isiraeli komanso mfumu yawo, Sauli. Iye ananena kuti ngati pali msilikali wolimba mtima, apite kukamenyana naye ndipo nkhondoyo ithera pomwepo.
Aisiraeli anachita mantha kwambiri. Nayenso Sauli anali ndi mantha. Davide anamva kuti zimenezi zinakhala zikuchitika kwa nthawi yopitirira mwezi umodzi. Nkhondo ya pakati pa asilikali a Afilisiti ndi a Isiraeli inkakanika kuyamba chifukwa chakuti tsiku lililonse Goliyati ankaderera Aisiraeliwo. Zimenezi zinamukhumudwitsa kwambiri Davide. Zinali zochititsa manyazi kuona mfumu ya Isiraeli ndi asilikali ake, kuphatikizapo azichimwene atatu a Davide, atagwidwa ndi mantha. Iye ankaona kuti Goliyati sakunyoza asilikali a Isiraeli okha, koma akunyozanso Yehova, Mulungu wa Isiraeli. Koma kodi Davide akanatani popeza anali wamng’ono? Nanga kodi ifeyo tingaphunzire chiyani pa chitsanzo chake?
“NDI AMENEYU! NYAMUKA UMUDZOZE”
Tiyeni tikambirane kaye zimene zinachitika miyezi yambiri izi zisanachitike. Kunja kunali kutayamba kuda ndipo Davide n’kuti akudyetsa nkhosa za bambo ake kumapiri enaake kufupi ndi ku Betelehemu. Iye anali mnyamata wooneka bwino komanso wamaso okongola ndipo pa nthawiyi ayenera kuti anali ndi zaka zosakwana 20. Akamapuma ankakonda kuimba zeze. Ankakonda kuimba za zinthu zochititsa chidwi zimene Mulungu analenga ndipo luso lake loimba linawonjezeka chifukwa chokhala ndi nthawi yambiri yoyeserera. Koma tsiku limeneli Davide anaitanidwa kuti apite kunyumba chifukwa bambo ake ankamufuna mwamsanga.
Atafika anapeza bambo ake, a Jese, akukambirana ndi munthu winawake wokalamba kwambiri. Munthu wokalambayo anali mneneri Samueli. Yehova anali atamutuma kuti akadzoze mwana mmodzi wa Jese kuti adzakhale mfumu ya Isiraeli. Samueli anali ataona kale ana aamuna 7 a Jese, omwe anali aakulu kwa Davide, koma Yehova anamuuza kuti sanasankhe aliyense pagulu lawolo. Koma Davide atafika, Yehova anauza Samueli kuti: “Ndi ameneyu! Nyamuka umudzoze.” Samueli anatenga nyanga imene munali mafuta apadera n’kuthira m’mutu mwa Davide, azichimwene ake onse akuona. Kuyambira nthawi imeneyi, moyo wa Davide unasintha kwambiri chifukwa Baibulo limati: “Mzimu wa Yehova unayamba kugwira ntchito pa Davide kuyambira tsiku limenelo mpaka m’tsogolo.”
Kodi Davide anayamba kuona kuchedwa kuti ayambe kulamulira? Ayi, anadikira kuti mzimu wa Yehova umuthandize kudziwa nthawi yoyenera kuyamba kulamulira. Pa nthawi imene ankadikirayi, anapitirizabe ntchito yake yoweta nkhosa. Ntchito imeneyi ankaigwira modzipereka komanso molimba mtima. Mwachitsanzo, nthawi ina nkhosa za bambo ake zinkafuna kudyedwa ndi mkango ndipo nthawi inanso zikanadyedwa ndi chimbalangondo. Davide sanapirikitse zilombozi ataima patali. Koma anamenyana nazo kuti ateteze nkhosa za bambo ake. Maulendo awiri onsewa, iye anapha ndi manja zilombo zoopsazi.
Patapita nthawi, Davide anaitanidwa ndi Sauli chifukwa mbiri yake inali itafika kwa mfumuyo. Ngakhale kuti Sauli anali adakali msilikali wamphamvu, Yehova anali atasiya kumuthandiza chifukwa sankamvera malamulo ake. Yehova anali atamuchotsera mzimu wake moti nthawi zambiri ankakhala wokwiya, ankakayikira aliyense komanso ankachita zachiwawa. Nthawi iliyonse zimenezi zikachitika, Sauli ankafuna kuimbiridwa nyimbo kuti mtima wake ukhalenso m’malo. Atumiki ena a Sauli anali atamva zoti Davide ali ndi luso loimba komanso anali wolimba mtima. Zimenezi zinachititsa kuti Sauli aitanitse Davide ndipo anakhala m’gulu la anthu oimba nyimbo m’nyumba ya mfumu komanso omunyamulira zida.
Achinyamata angaphunzire zambiri pa chikhulupiriro chimene Davide anasonyeza pa nthawiyi. Pa nthawi yake yopuma, iye ankachita zinthu zimene zinkalimbitsa ubwenzi wake ndi Yehova. Kuwonjezera pamenepa, anayesetsa kuti akhale ndi luso limene likanamuthandiza pa moyo wake komanso kumuthandiza kupeza ntchito. Koma chofunika kwambiri n’choti, analola kuti mzimu wa Yehova uzimutsogolera. Zimenezitu ndi chitsanzo chabwino kwa tonsefe.
“MUSALOLE KUTI ALIYENSE AGWIDWE NDI MANTHA MUMTIMA MWAKE”
Davide atayamba kutumikira Sauli, nthawi zambiri ankapita kaye kunyumba kwawo komwe ankawetabe nkhosa ndipo nthawi zina ankakhalako nthawi yaitali ndithu. Nthawi ina atapita kwawo, m’pamene bambo ake anamutuma kuti apite kukaona azichimwene ake atatu omwe anali m’gulu la asilikali a Sauli. Davide anamvera bambo akewo ndipo ananyamula katundu woti akapereke kwa abale akewo n’kuyamba ulendo wopita kuchigwa cha Ela. Atafika, anadabwa kupeza nkhondo isanayambe ngati mmene tafotokozera kumayambiriro kuja. Gulu lililonse la asilikali linali litaima m’mbali mwa phiri ndipo pakati pawo panali chigwa.
Davide ankaona kuti zinthu sizinayenere kukhala chonchi. Panalibe chifukwa choti asilikali a Yehova Mulungu athawe munthu wina aliyense, makamaka munthu amene salambira Mulungu. Davide ankaona kuti Goliyati sakungonyoza asilikaliwo koma akunyozanso Yehova. Choncho anayamba kulankhula ndi asilikaliwo molimba mtima zogonjetsa Goliyati. Pasanapite nthawi, Eliyabu, yemwe anali mchimwene wamkulu wa Davide, anamva zimene Davide ankanenazo. Iye anamudzudzula mwaukali ndipo anamunena kuti wabwera kunkhondoko kuti adzangoona anthu akuphedwa. Koma Davide anayankha kuti: “Tsopano ndachita chiyani? Inetu ndangofunsa chabe.” Iye anapitiriza kulankhula molimba mtima kuti akhoza kugonjetsa Goliyati ndipo munthu wina anakauza Sauli zimene Davide ankanenazo. Mfumuyo itamva inalamula anthu kuti akamutenge.
Davide anauza mfumuyo mawu olimbikitsa akuti: “Musalole kuti aliyense agwidwe ndi mantha mumtima mwake.” Sauli ndi asilikali ake anali atagwidwadi ndi mantha. N’kutheka kuti anachita mantha chifukwa chodziyerekezera ndi Goliyati n’kumaona kuti akhoza kungomulekeza m’chiuno kapena munthiti. Mwina ankaona kuti Goliyati sangavutike kuwagonjetsa. Koma Davide ankaona zinthu mosiyana kwambiri ndi Aisiraeli enawo. Choncho anadzipereka kuti akamenyane ndi Goliyati.
Koma Sauli anamuuza kuti: “Sungapite kukamenyana ndi Mfilisiti ameneyu, chifukwa ndiwe mwana, ndipo Mfilisiti ameneyu wakhala akumenya nkhondo kuyambira ubwana wake.” Kodi n’zoona kuti Davide analidi mwana pa nthawiyi? Ayi. Ngakhale kuti mwina ankaoneka wamng’ono, ayenera kuti anali ndi zaka pafupifupi 20. Komabe anali asanakwanitse zaka zoyenera kulowa usilikali. Ngakhale zinali choncho, Davide anali atayamba kale kudziwika monga munthu wamphamvu komanso wolimba mtima.
Davide anauza Sauli mmene anaphera mkango ndiponso chimbalangondo chija pofuna kusonyeza kuti akhoza kukamenyananso ndi Goliyati. Kodi Davide anauza Sauli zimenezi pongofuna kudzitama? Ayi. Tikutero chifukwa chakuti Davide ankadziwa chimene chinamuthandiza kupha zilombozo. Iye anati: “Yehova amene anandilanditsa m’kamwa mwa mkango ndi m’kamwa mwa chimbalangondo andilanditsanso m’manja mwa Mfilisiti ameneyu.” Sauli atamva zimenezi, anauza Davide kuti: “Pita, ndipo Yehova akhale nawe.”
Kodi inunso mungakonde kukhala ndi chikhulupiriro ngati cha Davide? Sikuti iye ankangoganiza chabe kuti Mulungu akhoza kumuthandiza. Koma ankamukhulupirira ndi mtima wonse chifukwa chomudziwa bwino komanso chifukwa choti anali ataona kale Mulungu akumuthandiza. Ankadziwa kuti Yehova amateteza anthu ake mwachikondi komanso amakwaniritsa malonjezo ake. Kuti ifenso tikhale ndi chikhulupiriro cholimba, tiyenera kupitiriza kuphunzira za Mulungu. Tikamatsatira zimene timaphunzira, zinthu zidzatiyendera bwino ndipo zimenezi zidzalimbitsa chikhulupirira chathu.
“YEHOVA AKUPEREKA M’MANJA MWANGA”
Poyamba, Sauli anayesa kumuveka Davide zovala zake zankhondo. Zovalazi zinali zofanana ndi za Goliyati, zinali zopangidwa ndi mkuwa ndipo n’kutheka kuti anamuvekanso malaya aakulu okhala ndi mamba achitsulo. Koma Davide atayesa kuyenda ndi zovalazo anaona kuti sangakwanitse chifukwa zinali zazikulu komanso zolemera. Iye anali asanazolowere kuvala zovala zankhondo chifukwa anali asanaphunzire usilikali. Ndipo zinali zovuta kwambiri kuti avale zovala za mfumuyi chifukwa Sauli anali munthu wamtali kwambiri kuposa Aisiraeli onse. (1 Samueli 9:2) Ataona kuti zovalazo zikumulemera, anazivula n’kuvala zimene anazizolowera, zomwe ankavala poweta nkhosa.
Davide anatenga ndodo yake yomwe ankagwiritsa ntchito kubusa, kachikwama ndiponso gulaye. Gulaye sangaoneke ngati chida chodalirika koma ndi chida champhamvu kwambiri ndipo kale abusa ankachikonda. Chidachi chinkapangidwa ndi chikopa ndipo chinkakhala ndi zingwe ziwiri. Pochigwiritsa ntchito, ankaika mwala pachikopapo, n’kupukusa mofulumira kwambiri kenako n’kusiya chingwe chimodzi. Izi zinkachititsa kuti mwalawo uthamange kwambiri n’kukagenda chimene akufunacho. Chida chimenechi chinali chodalirika kwambiri moti nthawi zina magulu ankhondo ankakhalanso ndi asilikali ena oponya miyala ndi gulaye.
Davide atatenga zinthuzi, anayamba ulendo wake wokakumana ndi Goliyati. Iye ayenera kuti ankapemphera mochokera pansi pa mtima pamene ankatola miyala m’chigwa. Anatola miyala 5 ing’onoing’ono komanso yosalala. Kenako anatulukira kumalo omenyera nkhondo, akuthamanga.
Kodi Goliyati anaganiza zotani ataona Davide? Baibulo limanena kuti: “Anayamba kumuderera chifukwa anali mnyamata wamaonekedwe ofiirira, ndiponso wokongola.” Goliyati analankhula mwamphamvu kuti: “Kodi ine ndine galu kuti ubwere kwa ine ndi ndodo?” Ayenera kuti anangoona ndodo yokha koma sanaone kuti analinso ndi gulaye. Iye anatemberera Davide m’dzina la milungu ya Afilisiti ndipo anaopseza kuti mtembo wake aupereka kwa mbalame ndi zilombo zakutchire.
Zimene Davide anayankha zimasonyeza kuti anali ndi chikhulupiriro cholimba. Taganizirani kuti mnyamata ngati ameneyu anauza Goliyati kuti: “Iwe ukubwera kwa ine ndi lupanga, mkondo ndi nthungo, koma ine ndikubwera kwa iwe m’dzina la Yehova wa makamu, Mulungu wa asilikali a Isiraeli, amene iweyo wam’tonza.” Davide ankadziwa kuti zilibe kanthu kuti Goliyati anali ndi mphamvu komanso zida zoopsa. Goliyati anali atanyoza Yehova Mulungu, ndipo Davide ankadziwa kuti Yehovayo achitapo kanthu. Iye ankadziwa kuti: “Yehova ndiye mwini nkhondo.”
Sikuti Davide sankaona msinkhu wa Goliyati ndiponso zida zimene anali nazo. Kungoti sanalole kuti zinthu zimenezi zimuchititse mantha. Iye sanatengere chitsanzo choipa cha Sauli ndi asilikali ake omwe ankadziyerekezera ndi Goliyati. M’malomwake, Davide ankayerekezera Goliyati ndi Yehova. Goliyati anali wamtali pafupifupi mamita atatu ndipo ankapitirira anthu ena onse, koma msinkhu umenewu sunali kanthu pouyerekezera ndi Wolamulira Wamkulu wa chilengedwe chonse. Mofanana ndi anthu ena onse, tingati Goliyati anali ngati nyerere, yomwe singavute kuipha.
Davide anayamba kuthamangira kumene kunali Goliyati ndipo anapisa m’chikwama chake n’kutenga mwala. Iye anaika mwalawo pagulaye n’kuyamba kupukusa mwamphamvu. Goliyati anayandikira kumene kunali Davide, ndipo n’kutheka kuti ankayenda kumbuyo kwa munthu womunyamulira chishango. Koma msinkhu wa Goliyati unachititsa kuti zikhale zovuta kumuteteza bwinobwino chifukwa munthu wonyamula chishango sakanatha kuchikweza m’mwamba kuti chifikire kumutu kwake. Davide ataona zimenezi anaona kuti mbali yabwino kugenda ndi mutuwo.
Kenako Davide anaponya mwalawo. Anthu onse ayenera kuti anangokhala chete pofuna kuona kuti zitha bwanji. Yehova ayenera kuti anathandiza Davide kuti asaphonye chifukwa mwina sakanakhala ndi mpata woponya mwala wina. Iye sanaphonyedi moti mwalawo unalowa m’mutu wa Goliyati ndipo nthawi yomweyo anagwa pansi chafufumimba. Wonyamula chishango uja ayenera kuti anachita mantha n’kuthawa. Davide anafika pafupi n’kutenga lupanga la Goliyati ndipo anadula mutu wake.
Sauli ndi asilikali ake ataona zimenezi, analimba mtima ndipo anathamanga kupita kukamenyana ndi Afilisitiwo. Nkhondoyi inatha mogwirizana ndi zimene Davide anauza Goliyati, zakuti: “Yehova . . . apereka anthu inu m’manja mwathu.”
Masiku ano, atumiki a Mulungu samenya nawo nkhondo. (Mateyu 26:52) Komabe tiyenera kutsanzira chikhulupiriro cha Davide. Nafenso tiyenera kumaona kuti Yehova yekha ndi amene tiyenera kumutumikira ndiponso kumuopa. Nthawi zina tikhoza kumaona kuti mavuto athu akutikulira, komabe tiyenera kukumbukira kuti mavutowo ndi aang’ono kwambiri tikawayerekezera ndi mphamvu zopanda malire za Yehova. Tikasankha kuti Yehova akhale Mulungu wathu ndiponso kumukhulupirira ngati mmene Davide anachitira, palibe vuto lililonse limene lingatichititse mantha. Zili choncho chifukwa palibe vuto limene Yehova angalephere kuligonjetsa.


text:
Kodi Mungatani Kuti Banja Lanu Liziyenda Bwino?
“Aliyense wa inu akonde mkazi wake ngati mmene amadzikondera yekha, komanso mkazi azilemekeza kwambiri mwamuna wake.”—AEF. 5:33.
NYIMBO: 87, 3
1. Ngakhale kuti pa tsiku la ukwati anthu amaoneka osangalala kwambiri, kodi ayenera kuyembekezera chiyani? (Onani chithunzi pamwambapa.)
PA TSIKU la ukwati, aliyense amaoneratu kuti mwamuna ndi mkazi akusangalala kwambiri. Pa nthawi imene anali pa chibwenzi anayamba kukondana kwambiri moti pa tsikuli amalumbira kuti adzakondana mpaka kalekale. Komano banja likayambika, aliyense amafunika kusintha zina ndi zina kuti azichita zinthu mogwirizana. Yehova ndi amene anayambitsa ukwati ndipo amafuna kuti mabanja azisangalala. Choncho iye wapereka malangizo m’Baibulo omwe angatithandize pa nkhaniyi. (Miy. 18:22) Koma Baibulo lomwelo limanenanso mosabisa kuti popeza ndife ochimwa, tikalowa m’banja timakhala ndi “nsautso m’thupi.” (1 Akor. 7:28) Kodi tingatani kuti tichepetse mavuto amenewa? Nanga Akhristu ayenera kuchita chiyani kuti banja lawo liziyenda bwino?
2. Kodi anthu okwatirana ayenera kusonyezana chikondi cha mitundu iti?
2 Baibulo limasonyeza kuti chikondi n’chofunika kwambiri. M’Chigiriki muli mawu 4 ofotokoza mitundu yosiyanasiyana ya chikondi chomwe chimafunika m’banja. Mtundu woyamba (phi·liʹa) umanena za chikondi chimene munthu amasonyeza mnzake. Wachiwiri (eʹros) umanena za chikondi chapakati pa mwamuna ndi mkazi. Wachitatu (stor·geʹ) umanena za chikondi cha anthu apachibale ndipo chikondi chimenechi chimathandiza m’banja mukakhala ana. Ndipo womaliza (a·gaʹpe) umanena za chikondi chimene munthu amasonyeza chifukwa chotsatira mfundo za makhalidwe abwino. Chikondi chimenechi chimathandizanso kwambiri kuti banja liziyenda bwino. Ponena za chikondichi, Paulo analemba kuti: “Aliyense wa inu akonde mkazi wake ngati mmene amadzikondera yekha, komanso mkazi azilemekeza kwambiri mwamuna wake.”—Aef. 5:33.
UDINDO WA MWAMUNA KOMANSO WA MKAZI
3. Kodi chikondi cha anthu okwatirana chiyenera kukhala chotani?
3 Paulo analemba kuti: “Amuna inu, pitirizani kukonda akazi anu monga mmene Khristu anakondera mpingo n’kudzipereka yekha chifukwa cha mpingowo.” (Aef. 5:25) Akhristu ayenera kukonda anzawo ngati mmene Yesu amachitira. (Werengani Yohane 13:34, 35; 15:12, 13.) Izi zikutanthauza kuti Akhristu okwatirana ayenera kukondana kwambiri moti aliyense azikhala wokonzeka kufera mnzake ngati pakufunika kutero. Koma nthawi zina akayambana, amaiwala mfundo imeneyi. Komabe chikondi cha a·gaʹpe chingawathandize ‘kukwirira zinthu zonse, kukhulupirira zinthu zonse, kuyembekezera zinthu zonse ndiponso kupirira zinthu zonse.’ Chikondi chimenechi “sichitha.” (1 Akor. 13:7, 8) Anthu okwatirana amene amaopa Mulungu amakumbukira kuti analonjeza zoti azikondana komanso adzakhala okhulupirika. Choncho amayesetsa kutsatira mfundo za Yehova pothetsa vuto lililonse limene angakumane nalo.
4, 5. (a) Popeza mwamuna ndi mutu wa banja, kodi ayenera kuchita bwanji zinthu ndi mkazi wake? (b) Kodi mkazi azichita chiyani m’banja? (c) Kodi banja lina linafunika kusintha zinthu ziti kuti ukwati wawo uziyenda bwino?
4 Paulo analembanso za udindo wa mwamuna komanso wa mkazi. Iye anati: “Akazi agonjere amuna awo ngati mmene amagonjerera Ambuye, chifukwa mwamuna ndiye mutu wa mkazi wake monganso mmene Khristu alili mutu wa mpingo.” (Aef. 5:22, 23) Mawu amenewa sakusonyeza kuti mkazi ndi wotsika poyerekezera ndi mwamuna. Koma amangothandiza kuti mkaziyo azikwaniritsa udindo umene Mulungu anamupatsa. Paja Yehova anati: “Si bwino kuti munthu akhale yekha. Ndimupangira womuthandiza, monga mnzake womuyenerera.” (Gen. 2:18) Khristu yemwe ndi “mutu wa mpingo” amakonda kwambiri mpingowo. Amuna achikhristu nawonso ayenera kukonda mabanja awo. Akamachita zimenezi, akazi awo amadzimva kuti ndi otetezeka ndipo zimakhala zosavuta kuti azilemekeza, kuthandiza komanso kugonjera amuna awowo.
5 Povomereza mfundo yoti anthu akakwatirana amafunika kusintha zina ndi zina, mlongo wina dzina lake Cathy, [1] anati: “Ndisanakwatiwe, ndinkachita zinthu pandekha. Koma nditakwatiwa ndinafunika kusintha n’kuyamba kudalira mwamuna wanga. Zimenezi sizinali zophweka, koma ndinkayesetsabe chifukwa ndi zimene Yehova amafuna ndipo zatithandiza kuti tizigwirizana kwambiri.” Mwamuna wake dzina lake Fred anati: “Kuyambira kale, ndinkavutika kuti ndisankhe zochita. Ndiye nditakwatira, kusankha zinthu zokomera tonse kunali vuto lalikulu. Koma ndimapempha Yehova kuti azinditsogolera komanso ndimamvetsera maganizo a mkazi wanga. Izi zandithandiza kwambiri moti panopa timagwirizana kwabasi ndipo timachitira zinthu limodzi.”
6. Kodi chikondi chimathandiza bwanji m’banja mukakhala mavuto?
6 Banja limalimba ngati anthu okwatirana amakumbukira kuti aliyense ndi wochimwa komanso ‘amalolerana ndi kukhululukirana ndi mtima wonse.’ Aliyense m’banja angalakwitse zinazake. Koma zoterezi zikachitika, ndi bwino kuphunzirapo kanthu, kukhululukirana komanso kusonyezana chikondi. Paja chikondi “chimagwirizanitsa anthu mwamphamvu kwambiri kuposa chinthu china chilichonse.” (Akol. 3:13, 14) Komanso ‘chikondi n’choleza mtima, chokoma mtima ndipo sichisunga zifukwa.’ (1 Akor. 13:4, 5) Pakakhala kusagwirizana, anthu okwatirana ayenera kuthetsa vutolo lisanafike tsiku lotsatira. (Aef. 4:26, 27) Pamafunika kudzichepetsa komanso kulimba mtima kuti munthu anene mochokera pansi pa mtima kuti, “Pepani mundikhululukire.” Koma izi zimathandiza kuti anthu okwatirana azithetsa mavuto komanso azigwirizana kwambiri.
KUSONYEZANA CHIKONDI N’KOFUNIKA KWAMBIRI
7, 8. (a) Kodi Baibulo limapereka malangizo otani pa nkhani ya kugonana? (b) N’chifukwa chiyani anthu okwatirana ayenera kusonyezana chikondi?
7 Baibulo limapereka malangizo amene angathandize okwatirana kukhala ndi maganizo oyenera pa nkhani ya kugonana. (Werengani 1 Akorinto 7:3-5.) Aliyense ayenera kuganizira zofuna za mnzake pa nkhaniyi. Ngati mkazi sasonyezedwa chikondi, zingakhale zovuta kuti azisangalala ndi nkhani imeneyi. Paja amuna amauzidwa kuti azikhala ndi akazi awo “mowadziwa bwino.” (1 Pet. 3:7) M’banja labwino, aliyense amafuna kugonana ndi mnzakeyo popanda kukakamizidwa kapena kulamulidwa. N’zoona kuti nthawi zambiri chilakolako chimabwera mofulumira kwa amuna kusiyana ndi akazi. Komabe ndi bwino kuonetsetsa kuti nonse mwakonzeka.
8 M’Baibulo mulibe malamulo ofotokoza zonse zimene mwamuna ndi mkazi wake ayenera kuchita posonyezana chikondi. Komabe limatchula zinthu zina zimene iwo angachite. (Nyimbo 1:2; 2:6) Choncho mwachidule tingati anthu okwatirana ayenera kusonyezana chikondi.
9. N’chifukwa chiyani si bwino kulakalaka munthu amene si mwamuna kapena mkazi wathu?
9 Ngati timakonda Mulungu komanso mnzathuyo sitingalole kuti munthu wina kapena zinthu zina zisokoneze banja lathu. Mabanja ena amasokonekera chifukwa choti munthu wina ali ndi chizolowezi choonera zolaula. Choncho, tiyenera kupeweratu chizolowezi chimenechi komanso mtima wolakalaka munthu amene si mkazi kapena mwamuna wathu. Si bwinonso kukopana ndi aliyense amene sitili naye pa banja chifukwa zimangosonyeza kuti tilibe chikondi. Tizikumbukiranso kuti Yehova amadziwa zimene zili mumtima mwathu. Choncho tiziyesetsa kuti zoganiza zathu zizikhala zoyera komanso zosangalatsa Mulungu.—Werengani Mateyu 5:27, 28; Aheberi 4:13.
MUNGATANI NGATI MULI NDI MAVUTO M’BANJA LANU?
10, 11. (a) Kodi vuto la kutha kwa mabanja ndi lalikulu bwanji? (b) Kodi Baibulo limati chiyani pa nkhani ya kupatukana? (c) N’chiyani chingatithandize kuti tiziyesetsa kuthetsa mavuto mwamsanga?
10 M’banja mukakhala mavuto aakulu kwa nthawi yaitali, ambiri amayamba kuganiza zopatukana kapena kuthetsa banjalo. M’mayiko ena mabanja amene amatha ndi ambiri kusiyana ndi amene amakhalapobe. N’zoona kuti zoterezi sizichitikachitika mumpingo wachikhristu. Komabe ndi zodetsa nkhawa tikaganizira mavuto ambiri a m’banja amene abale ndi alongo ena ali nawo.
11 M’Baibulo muli malangizo akuti: “Mkazi asasiye mwamuna wake, koma ngati angamusiye, akhale choncho wosakwatiwa. Apo ayi, abwererane ndi mwamuna wakeyo. Mwamunanso asasiye mkazi wake.” (1 Akor. 7:10, 11) Tisamaganize kuti kupatukana ndi nkhani yaing’ono. Ambiri akakhala ndi mavuto amaona kuti njira yabwino ndi kungopatukana. Komabe tiyenera kudziwa kuti izi zimangowonjezera mavuto. Yesu atabwereza zimene Mulungu ananena zoti mwamuna amasiya makolo n’kukadziphatika kwa mkazi wake, anati: “Chimene Mulungu wachimanga pamodzi, munthu asachilekanitse.” (Mat. 19:3-6; Gen. 2:24) Izi zikusonyeza kuti ngati mwamuna kapena mkazi akuganiza zothetsa banja ndiye kuti ‘akulekanitsa chimene Mulungu anamanga.’ Yehova amaona kuti okwatirana ayenera kukhala limodzi moyo wawo wonse. (1 Akor. 7:39) Kukumbukira kuti tonsefe tidzayankha kwa Mulungu, kungatithandize kuti tizithetsa mavuto zinthu zisanafike poipa.
12. Kodi ndi mavuto ati amene angapangitse anthu ena kuganiza zopatukana?
12 Mavuto ena a m’banja amayamba chifukwa choti zimene anthuwo ankayembekezera sizikuchitika. Mwachitsanzo, ena amaganiza kuti adzakhala ndi banja losangalala. Ndiyeno zikakhala kuti sizikuyenda, amakhumudwa komanso amaona ngati agwiritsidwa mwala. Mavuto ena amabwera chifukwa choti mwamuna ndi mkazi amasiyana mmene amaonera zinthu komanso kumene anakulira. Nthawi zina mavuto angabwere chifukwa cha nkhani zokhudza ndalama, achibale komanso kulera ana. Koma n’zolimbikitsa kuti mabanja ambiri a Mboni za Yehova amapeza njira zabwino zothetsera mavutowa chifukwa amalola kuti Mulungu aziwatsogolera.
13. Kodi pangakhale zifukwa zomveka ziti zimene zingachititse kuti anthu apatukane?
13 Nthawi zina pangakhale zifukwa zomveka zoti anthu apatukane. Mwachitsanzo, akazi ena amachita zimenezi ngati mwamuna wawo sakusamalira banja mwadala, akuwachitira nkhanza kwambiri kapenanso akuwaletsa kulambira Mulungu. Abale ndi alongo amene ali ndi mavuto aakulu a m’banja ayenera kuuza akulu. Akuluwa angawathandize kuti azigwiritsa ntchito malangizo a m’Baibulo pothetsa mavuto awo. Pamafunikanso kupempha Yehova kuti atipatse mzimu wake woyera kuti uzitithandiza kutsatira mfundo za m’Baibulo komanso kusonyeza makhalidwe amene mzimuwo umatulutsa.—Agal. 5:22, 23. [2]
14. Kodi Baibulo limapereka malangizo otani kwa a Mboni amene amuna kapena akazi awo sanayambe kulambira Yehova?
14 Pali Akhristu ena amene akazi kapena amuna awo si Mboni. Baibulo limalimbikitsa Akhristu oterewa kukhalabe ndi mnzawoyo. (Werengani 1 Akorinto 7:12-14.) Kaya akudziwa kapena ayi, munthu yemwe si Mboniyo “amayeretsedwa” chifukwa chokhala pa banja ndi wa Mboni. Komanso Mulungu amaona kuti ana a m’banjali ndi “oyera” ndipo angakhale naye pa ubwenzi. Pa nkhaniyi, Paulo anati: “Mkaziwe, ukudziwa bwanji, mwina ungapulumutse mwamuna wako? Kapena mwamunawe, ukudziwa bwanji, mwina ungapulumutse mkazi wako?” (1 Akor. 7:16) Pafupifupi mumpingo uliwonse muli mabanja amene poyamba wa Mboni anali mmodzi ndipo anathandiza kuti mnzakeyo ayambe kulambira Yehova.
15, 16. (a) Kodi Baibulo limapereka malangizo ati kwa akazi amene amuna awo si Mboni? (b) Kodi Mkhristu angatani ngati mwamuna kapena mkazi wake ‘wosakhulupirira wasankha kuchoka’?
15 Mtumwi Petulo anapereka malangizo othandiza kwa akazi achikhristu omwe amuna awo si Mboni. Iye anati: “Inu akazi, muzigonjera amuna anu kuti ngati ali osamvera mawu akopeke, osati ndi mawu, koma ndi khalidwe lanu, poona okha ndi maso awo khalidwe lanu loyera ndi ulemu wanu waukulu.” Akazi ayenera kusonyeza “mzimu wabata ndi wofatsa umene uli wamtengo wapatali pamaso pa Mulungu.” Izi zingathandize kuti amuna awo ayambe kulambira Yehova ngakhale kuti sanawalalikire mwachindunji.—1 Pet. 3:1-4.
16 Nanga kodi Mkhristu angatani ngati mwamuna kapena mkazi wake yemwe si Mboni akufuna kuchoka? Baibulo limati: “Ngati wosakhulupirirayo wachoka, achoke. M’bale kapena mlongo sakhala womangika zinthu zikatero, koma Mulungu anakuitanani kuti mukhale mu mtendere.” (1 Akor. 7:15) Koma zikatere sikuti Mkhristuyo ali ndi zifukwa za m’Malemba zoti akwatirane ndi wina. Apa nkhani ndi yakuti ngati mnzakeyo akufuna kuchoka sayenera kumukakamiza kuti akhalebe. Nthawi zina kupatukana kungathandize kuti Mkhristuyo azikhala mwamtendere. Komabe angakhale ndi chiyembekezo choti mwina mnzakeyo adzabwerera ndipo kenako adzayamba kulambira Yehova limodzi.
ZINTHU ZOKHUDZA KULAMBIRA NDI ZOFUNIKA KWAMBIRI
17. Kodi Akhristu apabanja ayenera kuika zinthu ziti pamalo oyamba?
17 Popeza tili kumapeto kwenikweni kwa “masiku otsiriza,” tikukhala m’nthawi “yapadera komanso yovuta.” (2 Tim. 3:1-5) Koma kukhala pa ubwenzi wolimba ndi Yehova kungathandize kuti dzikoli lisatisokoneze. Paulo analemba kuti: “Nthawi yotsalayi yafupika. Choncho amene ali ndi akazi azikhala ngati alibe. . . . Amene amagwiritsira ntchito dzikoli azikhala ngati amene sakuligwiritsira ntchito mokwanira.” (1 Akor. 7:29-31) Apa Paulo sankauza anthu apabanja kuti azinyalanyaza udindo wawo. Koma ankangowakumbutsa kuti aziika zinthu zokhudza kulambira pamalo oyamba chifukwa nthawi yotsalayi yafupika.—Mat. 6:33.
18. Kodi Akhristu angatani kuti akhalebe ndi banja losangalala?
18 Monga tanena kale, tikukhala m’masiku ovuta ndipo mabanja ambiri akusokonekera. Koma n’zotheka kukhala ndi banja losangalala. Akhristu akamayesetsa kukhalabe m’gulu la Yehova, kutsatira malangizo a m’Malemba komanso kulola kuti mzimu wa Yehova uziwatsogolera, banja lawo limayenda bwino. Izi zimathandiza kuti asalekanitse “chimene Mulungu wachimanga pamodzi.”—Maliko 10:9.


text:
NKHANI YA PACHIKUTO | KODI NDI NDANI ANGATITHANDIZE TIKAKHALA PA MAVUTO?
Kodi Mulungu Amatilimbikitsa Bwanji?
Mtumwi Paulo ananena kuti Yehova * ndi “Mulungu amene amatitonthoza m’njira iliyonse, amenenso amatitonthoza m’masautso athu onse.” (2 Akorinto 1:3, 4) Apa Baibulo limatitsimikizira kuti Mulungu akhoza kuthandiza munthu aliyense ndipo angamulimbikitse akakumana ndi vuto lina lililonse.
Komabe pali zimene tiyenera kuchita kuti Mulungu azitilimbikitsa. Kodi dokotala angatithandize bwanji ngati titapanda kukonza zoti tionane naye? Mneneri Amosi anafunsa kuti: “Kodi anthu awiri amayenda pamodzi asanapangane ndi kukumana mogwirizana ndi pangano lawolo?” (Amosi 3:3) N’chifukwa chake Malemba amanena kuti: “Yandikirani Mulungu, ndipo iyenso adzakuyandikirani.”
Kodi tikudziwa bwanji kuti Mulungu adzatiyandikiradi? Choyamba, tikudziwa chifukwa chakuti iye amatiuza mobwerezabwereza kuti amafuna kutithandiza. (Onani bokosi limene lili m’nkhaniyi.) Chachiwiri, tili ndi umboni wosonyeza kuti Mulungu ankathandiza anthu akale komanso akuthandizabe anthu masiku ano.
Mofanana ndi anthu ambiri amasiku ano amene amafuna kuti Mulungu awathandize, Davide ankakumana ndi mavuto ambiri. Nthawi ina iye anapempha Yehova kuti: “Imvani mawu anga ochonderera pamene ndikufuulira inu kuti mundithandize.” Kodi Mulungu anayankha pempheroli? Inde. Tikutero chifukwa Davide ananenanso kuti: “Iye wandithandiza, moti mtima wanga ukukondwera.”
YESU ANAPATSIDWA UDINDO WOLIMBIKITSA ONSE OLIRA
Mulungu anapatsa Yesu udindo woti azilimbikitsa anthu. Anamupatsa ntchito yoti ‘amange zilonda za anthu osweka mtima komanso kuti atonthoze anthu onse olira.’ (Yesaya 61:1, 2) Mogwirizana ndi ulosiwu, Yesu ankalimbikitsa kwambiri anthu “ogwira ntchito yolemetsa ndi olemedwa.”
Iye ankalimbikitsa anthu powapatsa malangizo anzeru, kuwachitira zinthu mokoma mtima komanso nthawi zina kuwachiritsa. Tsiku lina munthu wina wakhate anapempha Yesu kuti: “Ngati mukufuna, mukhoza kundiyeretsa.” Yesu atagwidwa ndi chifundo, anayankha kuti: “Ndikufuna. Khala woyera.” (Maliko 1:40, 41) Nthawi yomweyo munthuyo anachiritsidwa.
Panopa Mwana wa Mulungu sangatilimbikitse ngati mmene ankachitiramu chifukwa sali padziko lapansi pano. Koma Atate wake Yehova yemwe ndi “Mulungu amene amatitonthoza m’njira iliyonse,” akupitirizabe kuthandiza anthu omwe ali ndi mavuto. (2 Akorinto 1:3) Tiyeni tione njira 4 zikuluzikulu zimene Mulungu amagwiritsa ntchito polimbikitsa anthu.
Baibulo. “Zinthu zonse zimene zinalembedwa kalekale zinalembedwa kuti zitilangize. Malembawa amatipatsa chiyembekezo chifukwa amatithandiza kupirira ndiponso amatilimbikitsa.”
—Aroma 15:4.
Mzimu Woyera wa Mulungu. Pasanapite nthawi yaitali kuchokera pamene Yesu anamwalira, mpingo wachikhristu unalowa m’nyengo yamtendere. Zimenezi zinatheka chifukwa choti “unali kuyenda moopa Yehova ndiponso kulimbikitsidwa ndi mzimu woyera.” (Machitidwe 9:31) Mzimu woyera, kapena kuti mphamvu imene Mulungu amagwiritsa ntchito, ndi wamphamvu kwambiri. Mulungu angaugwiritse ntchito kuti alimbikitse munthu pa vuto lina lililonse.
Pemphero. Baibulo limatiuza kuti: “Musamade nkhawa ndi kanthu kalikonse.” Ndipo “zopempha zanu zidziwike kwa Mulungu. Mukatero, mtendere wa Mulungu umene umaposa kuganiza mozama kulikonse, udzateteza mitima yanu ndi maganizo anu.”
—Afilipi 4:6, 7.
Akhristu Anzathu akhoza kutilimbikitsa kwambiri monga anzathu apamtima. Mtumwi Paulo ananena kuti anzake ‘ankamuthandiza ndi kumulimbikitsa’ pa nthawi imene anali “m’masautso.”
—Akolose 4:11; 1 Atesalonika 3:7.
Koma mwina mukudzifunsa kuti, Kodi zinthu zimenezi zimathandizadi? Kuti tiyankhe funsoli, tiyeni tionenso bwinobwino zitsanzo za anthu omwe tawatchula m’nkhani yapitayi. Mofanana ndi anthuwa, inunso mukhoza kuona umboni wakuti Mulungu amachitadi zimene analonjeza kuti: “Mofanana ndi munthu amene mayi ake amamutonthoza, inenso ndidzakutonthozani anthu inu.”
^ ndime 3 Yehova ndi dzina la Mulungu ndipo limapezeka m’Baibulo.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Georgia
Aerodromis Dasahleba 13th Street, No. 10
TBILISI, 0182
GEORGIA
+995 32-276-23-59
Kuona Malo
Lolemba mpaka Lachisanu
8:30 a.m. mpaka 10:30 a.m. ndi 1:30 p.m. mpaka 3:30 p.m.
Nthawi yonse: Mphindi 30
Zimene Timachita
Timamasulira mabuku a nkhani za m’Baibulo m’Chiazebaijani, Chijojiya, Chisiriki cha Chikadishi. Timajambulanso mavidiyo ndi zinthu zina zomvetsera m’zinenero zina.


text:
Kodi Umene Ena Amati Uthenga Wabwino wa Yudasi N’chiyani?
MU April 2006, nyuzipepala zambiri padziko lonse zinalemba nkhani imene akatswiri amaphunziro anatulutsa. Nkhani imeneyi inali yonena za kupezeka kwa umene ena amati ndi Uthenga Wabwino wa Yudasi ndipo anthu ambiri anachita nayo chidwi. Akatswiriwo ananena kuti zimenezi zithandiza anthu kusintha mmene amaonera Yudasi, wophunzira amene anapereka Yesu. Uthengawu umati Yudasi anali mtumwi wapadera kwambiri chifukwa ndi amene ankamumvetsa bwino Yesu ndipo anachita kutumidwa ndi Yesuyo kuti amupereke.
Kodi zimene zili mu umene amati Uthenga Wabwino wa Yudasiwu n’zolondola? Ngati zili zolondola, kodi zingatithandize kudziwa zinthu zina zimene m’Baibulo mulibe zokhudza Yudasi Isikariyoti, Yesu Khristu komanso Akhristu oyambirira? Kodi zimene zili mu mpukutuwu zingatichititse kusintha mmene timaonera Yesu komanso ziphunzitso zake?
KODI UMENE AMATI UTHENGA WABWINO WA YUDASI UNAPEZEKA BWANJI?
Sizikudziwika mmene uthengawu unapezekera komanso anthu amene anaupeza. Koma unangoyamba kupezeka pamisika yogulitsa zinthu zakale chakumapeto kwa zaka za m’ma 1970 kapena koyambirira kwa zaka za m’ma 1980. Mwina uthengawu unapezeka ku Egypt mu 1978 kuphanga, m’manda enaake akale. Uthengawu anaupeza mumpukutu wachikopa momwe munalinso zolemba zina zakale. Mpukutuwo unalembedwa m’Chikoputiki, chomwe ndi chinenero chochokera ku Iguputo.
Mpukutuwu utachotsedwa ku Egypt komwe unasungidwa zaka zambirimbiri, komwenso nyengo yake ndi yotentha, unayamba kuwonongeka. M’chaka cha 1983, mpukutuwu anausonyeza kwa akatswiri angapo amaphunziro koma mtengo wake unali wokwera kwambiri moti akatswiriwo sanathe kuugula. Chifukwa choti mpukutuwu sunasungidwe pamalo abwino komanso sunkasamalidwa, zinapangitsa kuti uziwonongekabe. M’chaka cha 2000, mpukutuwu unagulidwa ndi mayi wina wosunga zinthu zakale wa ku Switzerland. Kenako iye anaupereka kwa akatswiri ena omwe mothandizidwa ndi mabungwe ena oona zinthu zakale, anaukonzanso ndi kubwezeretsa tizidutswa tina ndi tina tomwe tinali titang’ambika. Akatswiriwa anafufuza nthawi imene mpukutuwu unalembedwa ndipo anaumasulira komanso kufotokoza mfundo zimene zinali mumpukutuwu.
Kafukufuku wina anasonyeza kuti mpukutuwu unalembedwa cha m’ma 200 kapena 300 C.E. Komabe akatswiri ena amaganiza kuti mpukutuwu, womwe poyamba unalembedwa m’Chigiriki chakale, unamasuliridwa m’Chikoputiki, kale kwambiri zisanafike zaka zimenezi. Kodi umene ena amati Uthenga Wabwino wa Yudasi unalembedwa liti, nanga zinthu zinali bwanji pa nthawiyo?
UNALEMBEDWA NDI ANTHU AMPATUKO
Wolemba mabuku wina wa m’zaka za m’ma 100 C.E., dzina lake Irenaeus, yemwe ankati ndi Mkhristu, ndi amene anayamba kutchula za umene ena amati Uthenga Wabwino wa Yudasi. Iye analemba m’buku lake lina (Against Heresies) za magulu ambiri amene ziphunzitso zawo sankagwirizana nazo. Iye ananena kuti: “Anthu amenewa amati Yudasi ankadziwa zinthu zambiri kuposa ophunzira ena, choncho anakwanitsa kugwira ntchito imene Yesu anamuuza yoti amupereke. Yesu anagwiritsa ntchito iyeyo kuchita zinthu zimene anthu ngakhalenso angelo sangathe kuzimvetsa. Anthu amenewa analemba mbiri yabodzayi yomwe anaitchula kuti Uthenga Wabwino wa Yudasi.”
“Munthu amene analemba Uthengawu sankamudziwa n’komwe Yudasi ndiponso sunalembedwe mu nthawi ya Yudasi”
Cholinga chachikulu cha Irenaeus chinali kutsutsa ziphunzitso za Akhristu ampatuko amene ankati amatha kudziwa zinthu zapadera. Akhristu ampatukowa alipo a magulu osiyanasiyana ndipo gulu lililonse lili ndi ziphunzitso zake komanso limatanthauzira mosiyanasiyana zokhudza Chikhristu. Ampatukowa analemba mabuku okhudza ziphunzitso zawo ndipo mabukuwa anali ofala kwambiri m’zaka za m’ma 100 C.E.
Mauthenga Abwino a anthu ampatukowa amati atumwi otchuka a Yesu sankamvetsa uthenga wake. Mauthengawa amanenanso kuti pali chiphunzitso china chachinsinsi cha Yesu chomwe anachimvetsa ndi anthu owerengeka chabe amene iye anawasankha. * Ena mwa anthu ampatukowa amakhulupirira kuti dziko lapansili ndi ndende ya anthu, choncho “mulungu amene analenga dziko lapansi,” yemwe amatchulidwa m’Malemba Achiheberi ndi wotsikirapo poyerekezera ndi milungu ina. Iwo amakhulupiriranso kuti munthu akamvetsa chinsinsichi amafufuza njira yoti achokere m’dzikoli.
Umene amati Uthenga Wabwino wa Yudasi unatchulidwa potengera mfundo imeneyi. Uthengawu umayamba ndi mawu akuti: “Chinsinsi chimene Yesu anauza Yudasi Isikariyoti kutatsala masiku atatu kuti achite Pasika.”
Kodi umene amati Uthenga Wabwino wa Yudasiwu ndi umene Irenaeus anautchula m’buku lake, omwenso anthu amati unali wobisika kwa zaka zambiri? Marvin Meyer yemwe anali nawo m’gulu limene linamasulira mpukutu womwe munali Uthengawu, ananena kuti zimene Irenaeus analemba zinasonyeza kuti “ankanena za umene ena amati Uthenga Wabwino wa Yudasi womwe unalembedwa m’chinenero cha Chikoputiki.”
AKATSWIRI AMASIYANA MAGANIZO PA NKHANI YA YUDASI WOTCHULIDWA MU UTHENGAWU
Umene amati Uthenga Wabwino wa Yudasi umati Yesu ankaseka monyoza kwambiri ophunzira ake akalephera kumvetsa mfundo zina zimene iye ankaphunzitsa. Koma Yudasi yekha ndi amene ankamudziwa bwino Yesu kuposa atumwi ena 11 aja. Choncho Yesu anauza Yudasiyo “zinsinsi zokhudza ufumu.”
Akatswiri amene anamasulira umene amati Uthenga Wabwino wa Yudasi aja, anatsatira kwambiri zimene Irenaeus ananena zokhudza Uthengawu. M’buku lawo limene anamasulirali, likusonyeza kuti Yudasi ankakondedwa kwambiri ndi Yesu chifukwa anali wophunzira yemwe ankamvetsa zinsinsi komanso akanatha “kulowa” mu “ufumu.” Bukuli limasonyezanso kuti, ngakhale kuti ophunzira ena aja anasankha munthu wina yemwe analowa m’malo mwa Yudasi, Yudasiyo anadzakhala “wophunzira wauzimu wa 13” yemwenso “analandira mphoto yoposa [ophunzira] onse” chifukwa chothandiza Yesu kuchoka m’dzikoli.
Akatswiri olemba mabuku monga Bart Ehrman ndi Elaine Pagels, omwenso amadziwa bwino mbiri yachikhristu komanso mmene mpatuko unayambira, anafalitsa mabuku komanso nkhani zawo zonena za umene amati Uthenga Wabwino wa Yudasi. Nkhani zawozi zinali zofanana kwambiri ndi zimene akatswiri oyambirira aja anamasulira. Komabe pasanapite nthawi akatswiri monga April DeConick ndi Birger Pearson sanagwirizane kwenikweni ndi zimene anzawowa analemba. Iwo ananena kuti anzawowa anangothamangira kufalitsa mabuku awowa asanafufuze mokwanira. Anadandaulanso kuti iwo sanachite zonse zofunika koma anangothamangira kutulutsa mabukuwa n’cholinga choti atchuke basi.
Palibe katswiri wamaphunziro amene anavomereza kuti mfundo za mu Uthengawu n’zolondola
DeConick ndi Pearson anafufuza zokhudza mabukuwa payekhapayekha koma onse anapeza kuti akatswiri oyambirira amene anamasulira mpukutu uja sanamasulire bwino mbali zake zikuluzikulu. DeConick pofuna kukonza zimene anzawowo analakwitsa, anamasulira kuti Yesu anatchula Yudasi kuti “Chiwanda cha 13” osati “wophunzira wauzimu wa 13.” * Iye ananenanso kuti Yesu anauza Yudasi mosapita m’mbali kuti sadzalowa mu “ufumu.” Anatinso Yesu sanauze Yudasi kuti anali ‘woposa’ ophunzira ena koma anamuuza kuti: “Iwe udzachita zinthu zoipa kwambiri kuposa ophunzira ena onse chifukwa unandichitira zinthu zoipa.” DeConick ankaona kuti umene ena amati Uthenga Wabwino wa Yudasi ndi zolemba zakale za anthu ampatuko zomwe cholinga chake chinali kunyoza atumwi. DeConick ndi Pearson anapeza kuti Yudasi sanali wophunzira wapadera ngati mmene ena amanenera.
UMBONI WAKUTI BAIBULO NDI LOLONDOLA
Kaya akatswiriwa amati Yudasi anali wapadera kuposa ophunzira ena kapena anali chiwanda, koma mfundo ndi yakuti akatswiri onsewa savomereza kuti umene amati Uthenga Wabwino wa Yudasi ndi wolondola. Bart Ehrman ananena kuti: “Uthenga umenewu sunalembedwe ndi Yudasi kapenanso aliyense amene ankati ndi Yudasi . . . Munthu amene analemba uthengawu sankamudziwa n’komwe Yudasi ndiponso sunalembedwe mu nthawi ya Yudasi . . . Choncho Uthenga umenewu sungatiuze zinthu zomwe zinachitika pa nthawi imene Yesu anali padziko lapansi zimene m’Baibulo mulibe.”
Umene amati Uthenga Wabwino wa Yudasi n’zolemba za ampatuko zomwe zinalembedwa cha m’ma 100 C.E. m’Chigiriki. Akatswiri ena amati Uthenga umenewu ndi umene Irenaeus anatchula m’buku lake pamene ena amatsutsa mfundo imeneyi. Koma umene ena amati ndi Uthenga Wabwino wa Yudasiwu ndi umboni wakuti Akhristu ampatuko anayambitsa ziphunzitso zawo zimene zinachititsa kuti pakhale magulu ambiri ampatuko. Choncho m’malo mopereka umboni wotsutsa Baibulo, umene amati Uthenga Wabwino wa Yudasiwu, umatsimikizira kuti zimene atumwi ananena zinachitikadi. Mwachitsanzo, Paulo ananena pa Machitidwe 20:29, 30 kuti: “Ndikudziwa kuti ine ndikachoka. . . pakati panu anthu ena adzayamba kulankhula zinthu zopotoka kuti apatutse ophunzira aziwatsatira.”
^ ndime 11 Mauthenga amenewa ankawapatsa mayina potengera munthu amene akuona kuti anamvetsa bwino mfundo inayake imene Yesu anaphunzitsa. Zitsanzo za Mauthenga oterewa ndi ngati umene amati Uthenga Wabwino wa Tomasi komanso umene amati Uthenga Wabwino wa Mariya Mmagadala. Mauthenga Abwino oterewa alipo 30.
^ ndime 18 Akatswiri amene amanena kuti Yudasi anali chiwanda, chimene chinkadziwa bwino Yesu kuposa ophunzira enawo, amaona kuti izi n’zofanana ndi zimene ziwanda zotchulidwa mu Uthenga Wabwino weniweni wa m’Baibulo zinkachita. Izo zinanena molondola zokhudza Yesu.—Maliko 3:11; 5:7.


text:
chiCheŵa
- Kugwa Mchikondi
- Maziko A Yesu
- Kudzodza Kwa Wonse Yesu Ndiye Banja
- Kubwelera ku chiyambidwe
- Ubatizo Wa Yesu
- Kudzadzidwa Ndi Mzimu Woyera Pamodzi!!!
- Kubowoleza Kwa Ulemerero
- Kuzipeleka Pothetsa Mabvuto
- Devedi Living'isitoni Ndi Mkate Ochokera Kumwamba
- Mipando Isanu
- Madziko Anayi A Choonadi
- Mulungu Wa Dongosolo Ndi Aefenso 4
- Chikhalidwe cha Mulungu
- Mzimu Wotengeka Tengeka
- Mgwirizano Wodzipereka Wamgwiro
- Mtima, Moyo, Maganizo Ndi Mphamvu
- Zochitika Mu Dziko La Chipembedzo
- Yesu Wamoyo ndipo alipakatikati
- YESU, YESU ndi Chipangano Chatsopano
- YESU-KRISTO WOWONA … WOSATI ONAMA ZOONA… OSATI OYELEKEZA, MUTU … OSATI ZOPEKA.
- TSOPANO...PITA
- Mabvalidwe: Kuitana kwa Yesu
- Mapelekedwe A Ndalama Mu Ufumu Wa Mulungu
- Zimathandauza Chiani Kukhala Wa Nsembe
- Timtamande Yesu!
- Kulondolera Kwa Mtumwi Paulo Podzudzula Akhristu Osokekera
- Mpingo monga banja
- Nyumba Ya Mulungu
- MIYAMBO YA ANTHU M’MIPINGO YAO (YA ANTHU.)
- Banja Lenileni!!
- Chiyembekezo Choona Cha mu Zaka Za Zikwi (1000)
- Kuyembekeza Pa Ambuye M'moyo Athu
- Ndife Monga Kaini
- Dzina la Mpingo Wako ndi Chiyani?
- KUKHUDZIKA


text:
BAIBULO LIMASINTHA ANTHU
Mafunso Atatu Omwe Anasintha Moyo Wanga
CHAKA CHOBADWA: 1949
DZIKO: UNITED STATES
POYAMBA: NDINKAFUNA KUDZIWA CHINTHU CHAPHINDU CHOMWE NDINGACHITE PA MOYO WANGA
KALE LANGA:
Ndinakulira m’tauni yaing’ono yotchedwa Ancram, mumzinda wa New York ku United States. M’tauniyi munali mafamu ambiri a ng’ombe za mkaka moti munali ng’ombe zambiri kuposa anthu.
M’banja lathu tinalipo ana atatu ndipo tinkapita kutchalitchi chinachake chomwe chinali m’tauniyi. M’tauni yonseyi munali tchalitchi chokhachi basi. Lamlungu m’mawa agogo aamuna ankandibulashira nsapato ndipo kenako ndinkanyamuka, ulendo wa ku Sande Sukulu nditatenga Kabaibulo koyera komwe agogo aakazi anandipatsa. Makolo athu anatiphunzitsa kuti tizilimbikira ntchito, kulemekeza ndi kuthandiza anthu, komanso kuti tiziyamikira madalitso omwe tili nawo.
Nditakula, ndinasamukira ku Sloatsburg ndipo ndinayamba ntchito yauphunzitsi. Koma ndinali ndi mafunso ambiri okhudza Mulungu komanso zinthu zina zomwe zimachitika pa moyo. Mwachitsanzo, ana ena omwe ndinkawaphunzitsa anali anzeru kwambiri. Pomwe ena analibe nzeru kwenikweni koma anali olimbikira sukulu. Ndiye panalinso ena omwe anali olumala pomwe ena anali alunga ndi amphamvu zawo. Ndinkaona kuti zoterezi si zabwino. Makolo a ana olumalawo ankakonda kunena kuti: “Ndi mmene Mulungu anafunira.” Ndinkadzifunsa kuti: “N’chifukwa chiyani Mulungu amalola kuti ana ena azibadwa olumala pomwe anawo sanalakwe chilichonse?”
Ndinkadzifunsanso kuti, ‘Kodi ndi chinthu chaphindu chiti chimene ndingachite pa moyo wanga?’ Ndinkaona kuti moyo ndi waufupi. Ndinkaganiza kuti ndinakulira m’banja labwino, ndinapita kusukulu zapamwamba ndipo tsopano ndikugwira ntchito yakumtima kwanga. Koma ndinkaonabe kuti moyo wanga ukusowekera chinachake. Ndinkaganiza kuti changotsala n’choti ndidzapeze banja, ndidzakhale ndi ana komanso ndidzakhale ndi nyumba yabwino. Komabe ndinkaona kuti pambuyo pa zimenezi ndizidzangoyembekezera kupuma pa ntchito, kukalamba n’kumakakhala kunyumba yosamalira okalamba. Ndikaganizira zonsezi ndinkadzifunsa kuti, ‘n’chiyaninso chaphindu chomwe munthu angachite pa moyo wake?’
MMENE BAIBULO LINASINTHIRA MOYO WANGA:
Pa nthawi ina, ine ndi aphunzitsi anzanga tinapita kukacheza ku Europe. Tinafika kuti Westminster Abbey, Notre-Dame de Paris, ku Vatican komanso ku matchalitchi ena ang’onoang’ono. Konseku ndinkafunsa atsogoleri a chipembedzo mafunso anga aja. Titabwerako, ndinapitanso m’matchalitchi osiyanasiyana kuti mwina ndingapeze mayankho a mafunso anga. Koma palibe amene anandiyankha zogwira mtima.
Tsiku lina mtsikana wina wazaka 12, yemwenso anali mwana wanga wasukulu, anandifunsa mafunso atatu. Loyamba, anandifunsa ngati ndinkadziwa zoti iyeyo ndi wa Mboni za Yehova. Ndinayankha kuti ndinkadziwa ndithu. Lachiwiri, anandifunsa ngati ndingafune kudziwa zambiri zokhudza a Mboni za Yehova. Ndinayankhanso kuti ndinkafunadi nditawadziwa bwino anthu amenewa. Lachitatu anandifunsa komwe ndinkakhala, ndipo nditamuuza, zinapezeka kuti ndinkakhala pafupi ndi kwawo. Sindinkadziwa kuti mafunso amenewa achititsa kuti moyo wanga usinthe kwambiri.
Patangopita masiku ochepa, mtsikanayu anabwera kwathu panjinga, ndipo anayamba kundiphunzitsa Baibulo. Ndinamufunsa mafunso omwe ndinafunsa atsogoleri a zipembedzo aja. Koma mtsikanayo anandisonyeza mayankho a m’Baibulo a mafunso anga onse ndipo ndinkawerenga mayankhowo m’Baibulo langa. Ndinali ndisanaonepo mayankho amenewa chiyambire.
Zimene ndinaphunzira m’Baibulo zinandithandiza kukhala wosangalala ndipo ndinasiya kuona kuti ndikusoweka chinachake. Zinandikhudza kwambiri nditawerenga lemba la 1 Yohane 5:19 lomwe limati: “Dziko lonse lili m’manja mwa woipayo.” Mtima wanga unakhala pansi nditadziwa kuti Satana ndi amene amachititsa mavuto onse padzikoli, osati Mulungu. Ndinasangalalanso kudziwa kuti Mulungu wakonza zoti adzathetse mavutowa. (Chivumbulutso 21:3, 4) Ndinazindikira kuti mfundo za m’Baibulo n’zomveka, zikafotokozedwa bwino. Ngakhale kuti amene ankandiphunzitsa Baibulo anali mwana wazaka 12, ndinadziwa kuti choonadi ndi choonadi basi, kaya akukuuza ndi mwana kapena wamkulu.
Komabe ndinkafuna kudziwa ngati a Mboni amachita zomwe amaphunzitsa. Mwachitsanzo, mtsikanayu ankakonda kunena kuti Akhristu oona amakhala oleza mtima komanso okoma mtima. (Agalatiya 5:22, 23) Choncho ndinaganiza kuti ndimuyese kuti ndione ngati amachitadi zomwe ankandiphunzitsazi. Tsiku lina ndinafika dala mochedwa kunyumba, ngakhale kuti ndinkadziwa kuti mtsikana uja abwera kudzandiphunzitsa Baibulo. Ndinkafuna ndione ngati angandidikire komanso ngati sakhumudwa kuti ndachedwa. Koma mmene ndinkafika ndinamupeza atakhala pamasitepe a nyumba yanga, akundidikira. Anandithamangira n’kunena kuti: “Ndimafunatu ndizipita kunyumba kuti ndikawauze mayi anga kuti tiimbe foni kuchipatala kapena kupolisi n’kufunsa ngati muli bwino. Ndinada nkhawa chifukwa simunayambe mwachedwapo chonchi.”
Nthawi inanso ndinamufunsa funso lovuta kwambiri, losayenera mwana wazaka 12. Ndinkafuna ndione ngati angayankhe za m’mutu mwake. Koma anandiyang’ana n’kunena kuti: “Funso limeneli ndi lovuta kwambiri. Ndililemba kuti ndikafunse makolo anga.” Anakawafunsadi ndipo ulendo wotsatira anabwera ndi magazini ya Nsanja ya Olonda yomwe inali ndi yankho la funso langa. Zimenezi zinapangitsa kuti ndiyambe kuwakonda kwambiri a Mboni. Mabuku awo anandithandiza kupeza mayankho a mafunso anga onse. Ndinapitirizabe kuphunzira ndi mtsikanayu, ndipo patatha chaka chimodzi ndinabatizidwa n’kukhala wa Mboni za Yehova. *
PHINDU LIMENE NDAPEZA:
Nditapeza mayankho ogwira mtima a mafunso anga, ndinaona kuti ndi bwino kuti ndiziuzanso ena zomwe ndaphunzira. (Mateyu 12:35) Poyamba achibale anga sankagwirizana ndi zoti ndikhale wa Mboni. Koma patapita nthawi anasintha maganizo. Mayi anga anayamba kuphunzira Baibulo, komabe anamwalira pasanapite nthawi. Ngakhale kuti anali asanabatizidwe, ndikukhulupirira kuti anali atasankha kutumikira Yehova.
Mu 1978, ndinakwatiwa ndi wa Mboni wina, dzina lake Elias Kazan. M’chaka cha 1981, ine ndi Elias anatiitana kuti tizikatumikira ku Beteli ya ku United States. * Koma titangotumikira zaka 4 zokha, Elias anamwalira. Komabe ineyo ndinapitirizabe kutumikira pamalowa. Zimenezi zinkandilimbikitsa komanso zinkandithandiza kuti ndiziiwalako imfa ya mwamuna wanga.
Mu 2006, ndinakwatiwa ndi Richard Eldred, yemwe nayenso amatumikira pa Beteli. Ine ndi Richard tikupitirizabe kutumikira pa Beteli. Panopa ndine wosangalala kwambiri chifukwa ndikudziwa zoona zokhudza Mulungu, ndinapeza mayankho a mafunso anga aja komanso ndinadziwa zomwe ndingachite kuti moyo wanga ukhale waphindu. Komatu zonsezi zinayamba ndi mafunso atatu amene mtsikana uja anandifunsa.
^ ndime 16 Mtsikanayu limodzi ndi abale ake anathandiza aphunzitsi awo 5 kuphunzira Baibulo n’kukhala a Mboni za Yehova.
^ ndime 18 Mawu akuti “Beteli” amatanthauza “Nyumba ya Mulungu.” A Mboni za Yehova amagwiritsa ntchito mawuwa ponena za maofesi awo omwe ali m’mayiko osiyanasiyana. (Genesis 28:17, 19) Anthu amene amatumikira pa Beteli amagwira ntchito zosiyanasiyana. Ntchitozi zimathandiza kuti ntchito yolalikira, yomwe a Mboni za Yehova amagwira, iziyenda bwino.
Onaninso
Kodi Cholinga cha Moyo N’chiyani?
Kodi munayamba mwaganizirapo funso lakuti, ‘Kodi cholinga cha moyo n’chiyani?’ Werengani nkhaniyi kuti mudziwe zimene Baibulo limanena pa nkhaniyi.


text:
Khalani ndi Chikhulupiriro Cholimba
“Limbani m’chikhulupiriro, . . . khalani amphamvu.”—1 AKOR. 16:13.
NYIMBO: 60, 64
1. (a) N’chiyani chinachitikira Petulo panyanja ya Galileya? (Onani chithunzi pamwambapa.) (b) N’chifukwa chiyani Petulo anayamba kumira?
TSIKU lina usiku kunali mphepo yamkuntho moti mtumwi Petulo ndi ophunzira ena ankavutika kuyendetsa ngalawa yawo panyanja ya Galileya. Kenako, mwadzidzidzi anaona Yesu akuyenda panyanjayo. Ndiyeno Petulo anafunsa Yesu ngati nayenso angayende pamadzi n’kupita kumene kunali Yesuyo. Atamuuza kuti abwere, Petulo anatsika m’ngalawayo n’kuyamba kuyenda pamadzipo. Koma patangopita nthawi yochepa, anayamba kumira. Izi zinachitika chifukwa chakuti anayang’ana mphepo yamkunthoyo n’kuyamba kuchita mantha. Kenako Petulo anafuula n’kupempha Yesu kuti amuthandize ndipo Yesuyo anamugwira n’kunena kuti: “Wachikhulupiriro chochepa iwe, n’chifukwa chiyani wakayikira?”—Mat. 14:24-32.
2. Kodi tikambirana chiyani m’nkhaniyi?
2 Tiyeni tikambirane zinthu zitatu zokhudza chikhulupiriro zimene tingaphunzire pa nkhaniyi. Tikambirana (1) zimene Petulo anachita poyamba posonyeza kuti ankakhulupirira zoti Mulungu amuthandiza, (2) zimene zinachititsa kuti chikhulupiriro cha Petulo chiyambe kuchepa, ndiponso (3) zimene zinamuthandiza kuti alimbitsenso chikhulupiriro chake. Kukambirana mfundozi kungatithandize kukhala ndi chikhulupiriro cholimba.—1 Akor. 16:13.
TIZIKHULUPIRIRA KUTI MULUNGU AZITITHANDIZA
3. N’chiyani chinathandiza Petulo kutsika m’ngalawa, nanga ife tikufanana naye bwanji?
3 Petulo anali ndi chikhulupiriro cholimba ndipo Yesu atamuitana anatsika m’ngalawa n’kuyamba kuyenda panyanja koma osamira. Iye ankakhulupirira kuti Mulungu amuthandiza kuyenda pamadzi ngati mmene anathandizira Yesu. Ifenso tingati Yesu anatiitana kuti tikhale otsatira ake. Choncho tinadzipereka kwa Yehova ndiponso kubatizidwa. Tinachita zimenezi chifukwa chokhulupirira kuti Yesu ndiponso Mulungu azitithandiza m’njira zosiyanasiyana.—Yoh. 14:11; werengani 1 Petulo 2:21.
4, 5. N’chifukwa chiyani tinganene kuti chikhulupiriro n’chofunika kwambiri?
4 Chikhulupiriro n’chofunika kwambiri. Tikutero chifukwa chakuti chinathandiza Petulo kuyenda panyanja ndipo chingatithandizenso kuchita zinthu zimene zingaoneke kuti n’zosatheka. (Mat. 21:21, 22) Mwachitsanzo, enafe tinasintha kwambiri makhalidwe athu moti anthu amene ankatidziwa kale amadabwa kwambiri. Yehova anatithandiza kusintha chifukwa chakuti tinasonyeza kuti timamukhulupirira. (Werengani Akolose 3:5-10.) Chikhulupiriro chinatithandizanso kuti tidzipereke kwa Mulungu n’kukhala anzake. Sitikanatha kuchita zimenezi patokha.—Aef. 2:8.
5 Chikhulupiriro n’chofunikabe masiku ano. Mwachitsanzo, chimatithandiza kupewa misampha ya Mdyerekezi yemwe ndi mdani wathu wamphamvu. (Aef. 6:16) Chimatithandizanso kuti tisamade nkhawa kwambiri tikakumana ndi mavuto. Yehova amanena kuti tikakhala ndi chikhulupiriro n’kumaika patsogolo Ufumu wake, iye adzatipatsa zinthu zina zofunika pa moyo. (Mat. 6:30-34) Tikakhalanso ndi chikhulupiriro tidzapeza moyo wosatha ndipo imeneyi ndi mphatso yamtengo wapatali yomwe sitingaipeze patokha.—Yoh. 3:16.
TISALOLE KUTI CHIKHULUPIRIRO CHATHU CHICHEPE
6, 7. (a) Kodi mphepo ndi mafunde tingaziyerekezere ndi chiyani? (b) N’chifukwa chiyani tiyenera kukhala osamala pa nkhani ya chikhulupiriro chathu?
6 Petulo anayenda pang’ono koma kenako anayamba kuchita mantha chifukwa cha mphepo ndi mafunde. Mavuto amene timakumana nawo potumikira Yehova tingawayerekezerenso ndi mphepo kapena mafunde. Koma kaya mavutowo akule bwanji, Yehova akhoza kutithandiza kupirira. Kumbukirani kuti Petulo sanamire chifukwa chogwetsedwa ndi mphepo kapena mafunde. Tikutero chifukwa chakuti nkhaniyi imati: “Ataona mphepo yamkuntho, anachita mantha.” (Mat. 14:30) Chikhulupiriro cha Petulo chinayamba kuchepa atasiya kuyang’ana Yesu. Ifenso chikhulupiriro chathu chingachepe ngati titayamba kuganizira kwambiri mavuto athu. Tikhoza kuona kuti mavutowo ndi aakulu kwambiri n’kuyamba kukayikira zoti Yehova atithandiza.
7 Popeza kuti chikhulupiriro chathu chikhoza kuchepa, tiyenera kukhala osamala kwambiri. Paja Baibulo limanena kuti kuchepa kwa chikhulupiriro kuli ngati “tchimo limene limatikola mosavuta.” (Aheb. 12:1) Nkhani ya Petuloyi ikusonyeza kuti chikhulupiriro chathu chingachepe ngati titayamba kuganizira kwambiri zinthu zolakwika. Kodi tingadziwe bwanji ngati chikhulupiriro chathu chayamba kuchepa? Tiyeni tione mafunso amene angatithandize podzifufuza.
8. N’chiyani chingatichititse kusiya kukhulupirira kwambiri malonjezo a Mulungu?
8 Kodi ndasiya kukhulupirira kwambiri malonjezo a Mulungu? Mwachitsanzo, Mulungu walonjeza kuti adzawononga dziko loipali. Koma ngati tingatanganidwe ndi zosangalatsa za m’dzikoli, chikhulupiriro chathu chikhoza kuchepa ndipo tingayambe kukayikira zoti mapeto ali pafupi. (Hab. 2:3) Mulungu analonjezanso kuti azitikhululukira machimo athu pogwiritsa ntchito dipo. Koma tikamaganizira kwambiri zinthu zimene tinalakwitsa m’mbuyomu, tikhoza kuyamba kukayikira zoti Yehova ‘wafafaniza’ machimo athu. (Mac. 3:19) Izi zingachititse kuti tisiye kusangalala komanso kutumikira Mulungu mwakhama.
9. Kodi chingachitike n’chiyani ngati titayamba kuganizira kwambiri zofuna zathu?
9 Kodi ndimachitabe khama potumikira Mulungu? Mtumwi Paulo ananena kuti tikamachita khama potumikira Yehova ‘chiyembekezo chathu chimakhala chotsimikizika mpaka mapeto.’ Ndiyeno kodi chingachitike n’chiyani ngati tayamba kuganizira kwambiri zofuna zathu? Tiyerekeze kuti tayamba kugwira ntchito ya malipiro abwino koma imene ikutilepheretsa kuchita zinthu zina zokhudza kulambira. Kodi zotsatira zake zingakhale zotani? Izi zingachititse kuti chikhulupiriro chathu chichepe ndipo tingayambe ‘kuchita ulesi’ potumikira Mulungu.—Aheb. 6:10-12.
10. N’chifukwa chiyani tinganene kuti kukhululukira ena kumasonyeza kuti timakhulupirira Yehova?
10 Kodi ndimavutika kukhululukira anthu? Anthu ena akatikhumudwitsa ndiyeno ife n’kumaganizira kwambiri mmene tikumvera mumtima, tikhoza kuwakalipira kapena kusiya kuwalankhula. Koma tikawakhululukira timasonyeza kuti timakhulupirira kwambiri Yehova. Tikutero chifukwa chakuti munthu akatilakwira zili ngati ali nafe ngongole. Ifenso timakhala ndi ngongole kwa Yehova chifukwa cha machimo athu. (Luka 11:4) Choncho tikakhululukira munthu wina timasonyeza kuti timakhulupirira zoti Yehova adzatidalitsa ndipo timaona kuti kumusangalatsa n’kofunika kwambiri kuposa kubwezera munthuyo. Ophunzira a Yesu ankadziwa kuti kukhululukira ena kumafuna chikhulupiriro. Paja Yesu anawauza kuti azikhululukira anthu ngakhale amene awalakwira mobwerezabwereza. Ndiyeno iwo anamupempha kuti: “Tiwonjezereni chikhulupiriro.”—Luka 17:1-5.
11. N’chiyani chingatichititse kuvutika kulandira malangizo?
11 Kodi ndimavutika kulandira malangizo? Nthawi zina anthufe tikapatsidwa malangizo sitiganizira ubwino wake koma timayamba kupezera zifukwa malangizowo kapena amene akuwapereka. (Miy. 19:20) Mtima umenewu ungatilepheretse kuphunzira kuona zinthu mmene Yehova amazionera.
12. Kodi munthu akamakonda kudandaula za anthu amene Yehova akuwagwiritsa ntchito amasonyeza chiyani?
12 Kodi ndimadandaula za abale amene akutsogolera mumpingo? Aisiraeli ataganizira kwambiri zinthu zoipa zimene amuna 10 amene anakazonda dziko lolonjezedwa ananena, anayamba kutsutsa Mose ndi Aroni. Zimene Aisiraeli ankachitazi zinasonyeza kuti sankakhulupirira Mulungu amene anasankha Mose ndi Aroni kuti aziwatsogolera. Tikutero chifukwa chakuti Yehova anafunsa Mose kuti: “Kodi adzayamba liti kundikhulupirira?” (Num. 14:2-4, 11) Ifenso tikamakonda kudandaula za abale amene Yehova akuwagwiritsa ntchito, zimasonyeza kuti sitikhulupirira kwambiri Yehovayo.
13. N’chifukwa chiyani sitiyenera kutaya mtima ngati taona kuti chikhulupiriro chathu chayamba kuchepa?
13 Tisataye mtima ngati pambuyo podzifunsa mafunso amene ali m’ndime zapitazi, taona kuti chikhulupiriro chathu chayamba kuchepa. Tizikumbukira kuti nayenso mtumwi Petulo anachita mantha n’kuyamba kukayika. Nthawi zina Yesu ankadzudzulanso atumwi onse chifukwa chokhala ndi ‘chikhulupiriro chochepa.’ (Mat. 16:8) Phunziro lofunika pa nkhani ya Petuloyi ndi lokhudza zimene anachita pambuyo poti wayamba kumira chifukwa cha kuchepa kwa chikhulupiriro.
TIZITSATIRA YESU KUTI TILIMBITSE CHIKHULUPIRIRO
14, 15. (a) Kodi Petulo anachita chiyani atayamba kumira? (b) Popeza Yesu sitingamuone, kodi ‘tingamuyang’anitsitse’ bwanji?
14 Kodi Petulo anachita chiyani atayamba kumira? Iye ankadziwa kusambira koma sanadzidalire n’kuyesetsa kuti abwerere yekha mungalawayo. (Yoh. 21:7) M’malomwake anayang’ananso Yesu n’kulola kuti amuthandize. Tiyenera kutsatira chitsanzo cha Petulo tikaona kuti chikhulupiriro chathu chayamba kuchepa. Koma kodi tingachite bwanji zimenezi?
15 Mofanana ndi Petulo, ifenso tiyenera ‘kuyang’anitsitsa Mtumiki Wamkulu ndi Wokwaniritsa chikhulupiriro chathu, Yesu’ kuti atithandize. (Werengani Aheberi 12:2, 3.) N’zoona kuti sitingaone Yesu ngati mmene Petulo anachitira. Koma ‘timamuyang’anitsitsa’ tikamaphunzira ndiponso kutsatira zimene iye ankaphunzitsa ndi kuchita. Kuchita zimenezi kudzatithandiza kulimbitsa chikhulupiriro chathu. Tiyeni tsopano tikambirane zinthu zina zimene tingachite potsatira chitsanzo cha Yesu.
16. Kodi kuphunzira Baibulo kungalimbitse bwanji chikhulupiriro chathu?
16 Tizikhulupirira kwambiri Baibulo. Yesu ankakhulupirira kwambiri kuti Baibulo ndi Mawu a Mulungu ndiponso kuti malangizo ake ndi othandiza. (Yoh. 17:17) Ifenso tiyenera kuwerenga Baibulo tsiku lililonse, kuliphunzira ndiponso kusinkhasinkha zimene taphunzirazo. Tiyeneranso kufufuza mozama m’Baibulo kuti tipeze mayankho a mafunso amene tingakhale nawo. Mwachitsanzo, tikhoza kuphunzira mwatsatanetsatane umboni wa m’Baibulo wakuti tikukhala m’masiku otsiriza. Kuchita zimenezi kungatithandize kukhulupirira kwambiri kuti mapeto ayandikira. Tikhozanso kuphunzira maulosi amene akwaniritsidwa kale n’cholinga choti tizikhulupirira kwambiri malonjezo amene adzakwaniritsidwe m’tsogolo. Kuwerenga za anthu amene anasintha moyo wawo ataphunzira za Yehova kungatithandizenso kukhulupirira zoti mfundo za m’Baibulo n’zothandiza kwambiri. *—1 Ates. 2:13.
17. (a) N’chiyani chinathandiza Yesu kupirira mavuto aakulu? (b) Nanga ife tingamutsanzire bwanji?
17 Tiziganizira kwambiri malonjezo a Yehova. Yesu anatha kupirira mavuto aakulu chifukwa ankaganizira zinthu zabwino zimene ankayembekezera. (Aheb. 12:2) Iye sankasokonezedwa ndi zinthu za m’dzikoli. (Mat. 4:8-10) Tingatsanzire Yesu tikamaganizira zinthu zabwino zimene Yehova watilonjeza. Kulemba kapena kujambula zimene tikufuna kudzachita m’dziko latsopano kungatithandize kwambiri. Tingalembenso mayina a anthu amene tikufunitsitsa kudzacheza nawo akadzaukitsidwa ndiponso zimene tikufuna kudzakambirana nawo. Aliyense ayenera kuona kuti zinthu zimene tikuyembekezera n’zimene Mulungu wamulonjeza iyeyo payekha osati gulu la anthu.
18. Kodi kupemphera kungatithandize bwanji kulimbitsa chikhulupiriro chathu?
18 Tizipemphera kuti tikhale ndi chikhulupiriro. Yesu anauza ophunzira ake kuti azipempha Yehova kuti awapatse mzimu woyera. (Luka 11:9, 13) Ifenso tikamapempha mzimu woyera tiyenera kupemphanso kuti tikhale ndi chikhulupiriro. Paja chikhulupiriro ndi khalidwe lina limene mzimu woyera umatulutsa. Tikamapemphera tiyenera kutchula vuto lenileni limene likusonyeza kuti chikhulupiriro chathu n’chochepa. Mwachitsanzo, ngati timavutika kukhululukira ena tingapemphe Yehova kulimbitsa chikhulupiriro chathu kuti tizitha kuchita zimenezi.
19. Kodi tiyenera kusankha anthu otani kuti akhale anzathu?
19 Tizicheza ndi anthu okhulupirika. Yesu ankasankha mwanzeru anthu ocheza nawo, makamaka anzake apamtima. Anthu amene anasankha kuti akhale atumwi ake ankamumvera mokhulupirika. (Werengani Yohane 15:14, 15.) Ifenso tizisankha anzathu amene ali ndi chikhulupiriro cholimba ndiponso amene amamvera Yesu. Tizikumbukiranso kuti anzathu abwino ndi amene timalankhulana nawo moona mtima ngakhale pamene tikupatsana malangizo.—Miy. 27:9.
20. Kodi kuthandiza ena kukhala ndi chikhulupiriro cholimba kumatithandizanso bwanji?
20 Tizithandiza ena kukhala ndi chikhulupiriro. Zimene Yesu ankalankhula ndiponso kuchita zinkalimbitsa chikhulupiriro cha ophunzira ake. (Maliko 11:20-24) Nafenso tizilimbitsa chikhulupiriro cha anthu ena chifukwa tikamatero timalimbitsanso chikhulupiriro chathu. (Miy. 11:25) Tikamaphunzitsa anthu tiziwauza umboni wakuti kuli Mulungu ndiponso kuti amatikonda. Tiziwathandiza kudziwa kuti Baibulo ndi Mawu ake. Tizithandizanso abale ndi alongo athu kuti akhale ndi chikhulupiriro cholimba. Mwachitsanzo, ngati taona kuti ena akudandaula za abale amene akutsogolera mumpingo, si bwino kufulumira kuwapewa. Koma tiziyesetsa kuwathandiza n’kulimbitsa chikhulupiriro chawo. (Yuda 22, 23) Kapena ngati muli kusukulu ndipo anthu akukambirana nkhani yosemphana ndi zimene mumakhulupirira, muzifotokoza molimba mtima zimene Baibulo limanena. Izi zikhoza kuthandiza anzanuwo kuchita chidwi ndi zimene Baibulo limaphunzitsa.
21. Kodi Yehova walonjeza kuchita chiyani?
21 Mulungu ndiponso Yesu anathandiza Petulo kuti asiye kuchita mantha komanso kukayikira. Ndiyeno iye anadzakhala ndi chikhulupiriro cholimba kwambiri ndipo ankalimbikitsa Akhristu anzake. Yehova amatithandizanso kuti tikhale ndi chikhulupiriro cholimba. (Werengani 1 Petulo 5:9, 10.) Choncho tikamachita khama kuti tilimbitse chikhulupiriro chathu tidzadalitsidwa kwambiri.
^ ndime 16 Mwachitsanzo, tingawerenge nkhani za mutu wakuti, “Baibulo Limasintha Anthu” m’magazini ogawira a Nsanja ya Olonda.


text:
MUTU 5
Zimene Mungachite Kuti Muzigwirizana ndi Achibale
“Valani . . . kukoma mtima, kudzichepetsa, kufatsa, ndi kuleza mtima.”—Akolose 3:12
N’zoona kuti mukakwatirana, mumakondabe makolo anu koma munthu wofunika kwambiri tsopano ndi mwamuna kapena mkazi wanu. Achibale ena angavutike kuvomereza zimenezi. Koma mfundo za m’Baibulo zingakuthandizeni kuti mupitirize kugwirizana ndi achibale anu pamene mukulimbitsa banja lanu latsopano.
1 MUZIWALEMEKEZA
ZIMENE BAIBULO LIMANENA: “Uzilemekeza bambo ako ndi mayi ako.” (Aefeso 6:2) Kaya muli ndi zaka zingati, muyenera kulemekezabe makolo anu. Muzikumbukira kuti mwamuna kapena mkazi wanu nayenso ayenera kulemekeza makolo ake. Pajatu “chikondi sichichita nsanje,” choncho simuyenera kuchita nsanje ngati mnzanuyo amagwirizana kwambiri ndi makolo ake.—1 Akorinto 13:4; Agalatiya 5:26.
ZIMENE MUNGACHITE:
Muzipewa kunena mawu ngati akuti, “Achibale ako amandiderera nthawi zonse” kapena akuti, “Nthawi zonse, mayi ako sasangalala ndi zimene ndimachita”
Yesetsani kumvetsa maganizo a mwamuna kapena mkazi wanu
2 MUZIKHALA NDI MALIRE
ZIMENE BAIBULO LIMANENA: “Mwamuna adzasiya bambo ake ndi mayi ake, n’kudziphatika kwa mkazi wake, ndipo iwo adzakhala thupi limodzi.” (Genesis 2:24) Mukalowa m’banja, makolo anu angaonebe kuti ayenera kukusamalirani ndipo angayambe kulowerera banja lanu.
Choncho inuyo ndi mwamuna kapena mkazi wanu muyenera kukambirana malire a zimene makolo anu angachite n’kuwafotokozera mokoma mtima. Muziwafotokozera momasuka ndiponso mosabisa mawu koma mwaulemu. (Miyambo 15:1) Makhalidwe monga kudzichepetsa, kufatsa komanso kuleza mtima angakuthandizeni kuti muzigwirizana ndi achibale anu komanso kukhala ololera pochita nawo zinthu.—Aefeso 4:2.
ZIMENE MUNGACHITE:
Ngati mukuona kuti achibale akulowerera kwambiri banja lanu, muyenera kupeza nthawi yabwino n’kukambirana ndi mwamuna kapena mkazi wanu
Muyenera kugwirizana zimene mungachite pothana ndi vutoli


text:
Wikipedia:Chithandizo cha Kulemba pa Wikipedia
Pa Wiki, ndi choloredwa kwa wina aliyense amene akufuna kutero kuti adzisintha masamba a bukhu la pa intaneti li. Ndondomeko ili mmusiyi ndi yothandiza wina aliyense kuti adzitha kusintha nkhani ndi dongosolo la bukhuli. Ku manjaku kuli zina zoonjezera pa nkhani yosintha pa tsamba a bukhuli.
Contents
Zinthu zofunika kuzidziwa posintha tsamba[edit source]
Dongosolo la kuunikanso[edit source]
Muonetsetse kuti mfundo zonse zomwe mungalembe ndi zogwirizana ndi cholinga cha wiki imeneyo, kupanda apo zolembedwa zanu zidzafufutidwa. Mutha kugwiritsa ntchino masamba oyankhulirapo (talk pages) kufunsa mafunso kumanso kufufuza ngati maganizo anu angaloledwe. Chonde mulembe penapake layisensi yomwe zopeleka zanu ku bukhuli zidzatetezedwe nalo.
Kuyamba kusintha masamba a bukhuli[edit source]
Kuti muyambe kusintha masamba a bukhuli, mupite polemba sinthani tsambali Edit this page ndipo mukatelo mudzalowa bu bokosi limwe muli wikitext amene ali mawu osonyeza kuti wiki yi mungathe kuyisintha, ndipo nsi tsamba limene kumachokela masamba wotsilizidwa a Wikipedia. Ngati mukufuna kuyesa kusintha peji, muyese pa mchenga sandbox osati pa tsamba lino ayi.
Kulemba zonsintha zanu[edit source]
Mutha kungotayipa zomwe mukufuna kusintha kapena kuonjezera pa tsamba lomwe mungafune. Kugwiritsa ntchito zida zoonjezera polumukiza masamba osiyana siyana ndiponso kukongolesa mawu kumapangitsa kuti zoonjezera zanu zikhale za phindu. Ma wiki a Wikimedia ali ndi dongozolo la mmene mungachitire izi. Inu mukatsatira ndondomekozi, zoonjezera zanu ku bukhuli zidzakhala za phindu kwambiri komanso sizidzafunika kusinthudwanso ndi anthu ena patsogolo.
Nenani zosintha zanu mwa chidule[edit source]
Mulembe mwachidule pa kabokosi pansi pa bokosi losinthila (edit box). Mungathe kugwiritsa ntchito kulemba mwa chidule kwa shorthand komwe kunanenedwa pa edit summary legend. Ndikuvunanganisamangochi===Muwelengenso musanasunge zosintha zanu=== Mukamaliza kulemba, pitani pa show preview kuti muone kuti zosintha zanu zikuwoneka bwanji musanasinge tsamba lanu. Bwerezani kusintha ndi kuwerenganso mpaka mukhutire ndi zomwe mwalembazo kenaka mupite pa save page, ndipo zolemba zanu zidzasungidwa.
Nganisamangochi=osumani0746272190==Zokongoletsa ndi kulumikiza ma Wiki zomwe zimagwiritsidwa kwambiri=== Pansipa pali zokongoletsa ndi kulumikiza ma Wiki zisanu ndi zhimodzi zomwe zimagwira ntchito kwambiri. Mukafuna zoonjezera, mupite pa tsamba la Wikitext examples pamene pali zitsanzo zina.
- ''liwu'' (liwu) zimapangitsa mawu kukhala a chikhwakhwaza
- '''liwu''' (liwu) zimapangitsa mawu akhale olembedwa mowala
- '''''liwu''''' (liwu) amapangitsa kuti mawu akhale achikhwakhwaza komanso olembedwa mowala
amasayina dzina lanu pa tsamba mwasinthalo
- ~~~ amalemba dzina lanu pa tsamba mwasinthalo
- ~~~~ amalemba dzina lanu ndi kuwonetsa nthawi yomwe munasintha tsamba
- ~~~~~ amawonetsa tsiku ndi nthawi yokha
- =Mutu wa Ukulu= zimasonyeza mitu ya zomwe mwalemba. Makina a Wikipedia amatha kusintha zomwe mwalembazo kuti zikhale dongosolo la tsamba kapena zamkatimu (table of contents).
- ==Mutu wotsatira==
- ===Mutu wocheperako===
Chonde pochepetsa mitu mudzikhala mwa dongosolo kawiri, katatu, kanayi ndi kumapitilira moteromo. Musayambe ndi = m’modzi yekha chifukwa ameneyu amakhala pa mutu weniweni wa tsamba.
Tsamba likakhala lofiira limawonetsa kuti tsambalo palibe ndipo inuyo mutha kulemba ngati mukudziwapo kanthu pa nkhani ya pa tsambalo kapenanso kutanthawuzira kuchokera ku ma wiki ena.


text:
Malonda / Kumwa
Tom Airbus A340-200 FSX
Airbus A340-200 apamwamba, livery wa Aerolineas Argentinas phokoso ndi cockpit pafupifupi kuphatikiza makanema ojambula pamanja wathunthu. Single chitsanzo. Iwo zingasangalatse inu ndithu.
The ndege:
The Airbus A340 ndi kuleza osiyanasiyana zinayi engined chachikulu thupi zonyamula malonda yonyamula chopangidwa ndi Airbus, ngati nthambi ya EADS. Izo mipando pakati 261 ndi 380 anthu, ndipo ali osiyanasiyana pakati 6,700 ndi 9,000 NM (12400 kuti 16600 km). N'chimodzimodzinso kapangidwe kuti mapasa-engined A330. Koyamba A340 Mabaibulo akambirane fuselage ndi phiko la A330 pamene zitsanzo kenako ndi wautali ndi mapiko zikuluzikulu. (Gwero Wikipedia)
The ndege:
The Airbus A340 ndi kuleza osiyanasiyana zinayi engined chachikulu thupi zonyamula malonda yonyamula chopangidwa ndi Airbus, ngati nthambi ya EADS. Izo mipando pakati 261 ndi 380 anthu, ndipo ali osiyanasiyana pakati 6,700 ndi 9,000 NM (12400 kuti 16600 km). N'chimodzimodzinso kapangidwe kuti mapasa-engined A330. Koyamba A340 Mabaibulo akambirane fuselage ndi phiko la A330 pamene zitsanzo kenako ndi wautali ndi mapiko zikuluzikulu. (Gwero Wikipedia)
Kukula 25.5 MB
Downloads 27 936
Analenga 13-12-2009 19: 56: 24
Anasintha 07-06-2015 16: 42: 10
License
Freeware
3D Pafupifupi Cockpit
Osati anayesedwa DirectX10
Kuwonjezera pa yogwirizana ndi FSX SP1 kapena SP2 & FSX-Mpweya wotentha
Malonda / Kumwa


text:
KODI ZINANGOCHITIKA ZOKHA?
Gulo Wakhungu Lodabwitsa Kwambiri
KU Australia kuli mtundu winawake wa agulo akhungu lodabwitsa kwambiri. Khungu lake ndi lamingaminga ndipo limayamwa madzi omwe amapezeka mumchenga wachinyezi kapena munkhungu. Madziwo akafika pa khunguli, amayenda mpaka kukafika kukamwa kwake. Kodi zimenezi zimatheka bwanji?
Taganizirani izi: Khungu la guloyu lili ndi mamba. Asayansi ena akuganiza kuti mame kapena madzi akafika m’mambawa, amayenda n’kugwera m’timipata tokhala ngati tingalande. Madziwa amayenda m’tingalandeti mpaka kukafika kukamwa kwa guloyu.
Guloyu amatha kumwa madzi pongogunda madziwo ndi miyendo kapena mchira wake. Komanso amatha kuyamwa madzi pongogunditsa mimba yake pa zinthu zachinyezi. Kodi chinsinsi chake chagona pati?
Akatswiri ena anafufuza zambiri za guloyu ndipo anatulukira chinsinsi chake. Chimene chimachitika n’choti, tingalande todutsa madzi tija timalumikizana ndi tina tating’ono kwambiri tokhala ngati mapaipi. Zimenezi zimapangitsa kuti madziwo azikwera kumtunda mpaka kukafika kukamwa kwa guloyu. Khungu la guloyu limayamwa madzi ngati mmene imachitira siponji.
Pulezidenti wa bungwe lina lofufuza njira zopangira zinthu zamakono potengera zinthu za m’chilengedwe, dzina lake Janine Benyus, ananena kuti potengera zimene khungu la guloyu limachita, akatswiri akhoza kupanga zipangizo zoyamwa madzi kuchokera mu nkhungu. Anati zipangizozi zikhoza kumaziziritsa m’nyumba komanso kumapanga madzi akumwa.
Kodi inuyo mukuganiza bwanji? Kodi zinangochitika zokha kuti khungu la guloyu lizitha kuyamwa madzi modabwitsa chonchi kapena pali winawake amene analilenga?